سەروەری گەل: شەهید ئەحمەدی فاتمی\nیادی سەروەران یادی شەهیدانە و هەموو دەمانە، یادی شادی وخەمانە.\nلە شادیدا جێیان دیارە، بۆ خۆیان دەستیان لە ژیان بەردا، كە ژیانی سەربەرزانە بۆ گەل پێك بهێنن. چەكی شەرەفیان هەڵگرت كە شەرەفی گەل بپارێزن. ئەو شەهیدانە كە ژیانی كەم ماوەی خەباتیان پێ بە بایەختر بوو لە ژیانی درێژی ژێر دەستی و كۆیلەیەتی، دەستیان لە تەمەنی درێژی كۆیلەیەتی بۆ هەتا هەتایە بەردا. ئەو سەروەرانەی كە سەریان بەردە بازی رێگای ئازادییە و لافاوی خوێنیان، ڕوخێنەری كۆشكی بێدادیە، لە خۆ دەبوورن و لە مافی گەل نابوورن. دڵیان برینە، هێندەی بەرزایی كوردستان هیوایان بەرزە. هەر كام لەوانە بە لەش ئادەمیزادێكن، بەڵام بە هیواو ئامانج گەلێكن. بەڵێ ئەوانەی بۆ قازانجی گەل و دژایەتی ستەمگەران دێنە مەیدانی خەباتەوە، دەكەونە ڕێی هات و نەهاتەوە. دەبنە خەباتگێڕ و پێشمەرگە مەرگی خۆیان پێش مەرگی خەڵك دەخەن لە ڕێی ئازادی و بەختەوەری گەلی كورددا سەری خۆیان دادەنێن. ئەوانە یادیان زیندووە لە دڵاندا و لە بیر ناچن. كتێبی یادی سەروەران بە نۆرەی خۆی ئەركی یادیان لەسەر شان دادەنێ، كە دڵی زۆرتر بە یادی وان ئاوەدانتر دەكاتەوە، تا برا و خوشكانی كورد سەروەرەكانی خۆیان بناسن و بزانن چەندەن ئەو شێرە کچ وكوڕانەی كوردستان كە خۆیان فیدای كوردستان كردووە و بزانن كام ئاوەدانی زیاتر ئاوەدانن بە گیانی شەهیدانی سوور خەڵات. كام دێ و كام شار ڕۆڵەی زیاتریان پێشكەش كردووە بە كۆڕی شەهیدانی خەبات. كام دێ هەیە هێندەی ( دێی ساوان ) سەربەرزی ناو ئاوەدانیانی كوردستان بێت و هێندەی شەهید ناردبێتە ناو كۆڕی شەهیدانی خەباتەوە. كام دێ هەیە هێندەی نۆرە هەبێت لە گۆشەی یادی سەروەرانی سازمانی خەباتدا و هێندەی ناوكردبێ بە شەهیدەوە. بەڵێ ئەمڕۆش نۆرەی سەروەرێك لە سەروەرەكانی (ساوانە). شەهید ئەحمەد فاتمی ناسراو بە ( ساوان )ی، كوڕی عەبدوڵایە خەڵكی دێی ( ساوان ) لە بنەماڵەیەكی جوتێر لە دایك بوو. تا پۆلی یەكی ڕاهنمایی لە قوتابخانەی ساوان خوێند، پاشان لە بەهاری ساڵی 1362 دا هاتە ناو ڕیزی پێشمەرگەی سازمانی خەباتی کورستانی ئێرانەوە. لاوێكی ژیر و لە سەرەخۆ و بە باوەڕ بوو. دوای ڕاهێنان و بارهاتن بە ئەركی پێشمەرگایەتی شان بە شانی برا پێشمەرگەكانی لە بەرنامەكانی جەنگی پارتیزانیدا لە خۆی بردوو بەشدار بوو. لە ناو هاوەڵاندا، بە لاوێكی ژیر و بە باوەڕ دەناسرا. لە سەرەتای لاوییەوە ئارامی و لە سەرەخۆیی پیاوێكی گەڕاوە و خاوەن ئیحترام بوو لە ناو هەڤاڵان، زۆر جێی هیوا و هومێد بوو بۆ هەڵگرتنی ئەركی زیاتر لە شۆڕشی ڕەوای گەلەكەماندا. بە داخی گرانەوە لە ڕۆژی 12/گەلاوێژی/1363 دا لە دێی ( كەپرەسەن)، لە ناوچەی پاش ( ئاربابا)ی بانە، بە گوللەی تفەنگەكەی خۆی كە بە دەستیەوە دەرچوو برینێكی كاری هەڵگرت و لە كاتی ڕاگوێزتنیدا لقەكەی كەوتە بەر گەمارۆی دوژمنی داگیركەر و وەك ئاوی باران گوللەی تۆپ و خومپارە بە سەریاندا باری. شەهید ئەحمەد وەك پێشمەرگەیەكی ساغ ورەی بەرز بوو، دوای ڕزگار بوون لە هێرشی دڕندانەی دوژمن لە كاتێكدا كە بزەی شادمانی شەهادەت و سەڵامەت بوونی هەڤاڵانی لە سەر لێو بوو، گیانی پڕ لە ئیمانی خۆی بۆ كۆڕی شەهیدانی سازمانی خەبات، لە دێی ( سیسارگی سووركێو)، چۆوە باوەشی نیشتمانی خۆشەویستەوە...\nهەزاران سڵاو بۆ شەهیدانی كوردستان و شەهید ئەحمەد\nڕێکه‌وت: 2020-08-02 20:21:59


ناوی (ڤایرۆسی كۆرۆنا) لە چییەوە ھاتووە؟\n1 شوبات 2020 [ 20:36 ]\nتا رۆژی 30 جێنیوه‌ری 171 كه‌س به‌هۆی ڤایرۆسی كۆرۆنا وه له چین گیانیان له‌ده‌ستداوه، له‌هه‌مانكاتدا 8261 كه‌سیش تووشبوون به نه‌خۆشییه‌كه كه 110 كه‌سیان له ده‌ره‌وه‌ی چینن. ئێستا ناوی كۆرۆنا، به‌شی زۆری میدیاكانی جیهانی داگیركردووه، بۆیه هه‌قی خۆمانه بزانین بۆ ئه‌م ناوه‌ی لێنراوه؟!\nناوی كۆرۆنا ڤایرۆس (Coronavirus) له وشه‌ی كۆرۆنا (Corona)ی لاتینییه‌وه وه‌رگیراوه، كه مانای (تاج – تاس) دێت، ئه‌ویش به‌شێوه‌یه‌ك كه له ژێر وردبنینی ئه‌له‌كترۆنیدا كاتێك وێنه‌ی ڤایرۆسه‌كه بۆ ملیۆنان جار گه‌وره‌كرێت چوارده‌وری ڤایرۆسه‌كه كوڵكنه له‌شێوه‌ی تاجی پادشادایه.\nله زمانی نوێدا (Corona) كۆمه‌لێك مانای هه‌یه: له ئیسپانیدا (Corona) به‌مانای تاج دێت و وڵاتی مه‌كسیك كه بیره‌ی كۆرۆنا-شی به هه‌مان ناوی تاج-ه‌وه ناوناوه. له‌ئینگلیزیدا(Corona)و (Corwn) هاوواتای یه‌كترن و به‌مانای تاج یان تاس دێت. هه‌روه‌ها له‌رووی واته‌وه رووی ده‌ره‌وه‌ی له‌شێوه‌ی پلازمای خۆردایه.\nبه‌پێی نیویۆرك تایمز ئه‌مه یه‌كه‌مین جاره ڤایرۆسێك كاریگه‌ری هه‌بێت له‌سه‌ر ماركه‌یه‌كی بازرگانی به‌ناوبانگی وه‌ك بیره‌ی كۆرۆنا. هه‌روه‌ك ساڵی هه‌شتاكان ڤایرۆسی (HIV/AIDS) كه بووه هۆی ئه‌وه‌ی به‌رێژه‌ی 50% فرۆشتنی نه‌سته‌له‌ی دایت (ئایدز) كه‌مكاته‌وه.\nبه‌گشتی ڤایرۆسه‌كه تووشی ئاژه‌ڵ ده‌بێت و 7 جۆری هه‌یه. له‌ئاژه‌ڵه‌وه راسته‌وخۆ یان ناڕاسته‌خۆ ده‌گوازرێته‌وه، به‌ڵام یه‌كێك له كێشه‌كانی ئه‌م جۆره ئه‌وه‌یه دوای تووشبوونی مرۆڤێك ئه‌گوارێته‌وه بۆ مرۆڤێكی دیكه.\nبه‌گشتی ڤایرۆسه‌كه، نیشانه‌كانی تا، كۆكه و هه‌ڵامه‌ت و سه‌رئێشه‌و هه‌وكردنی قوڕگ و گێژبوون به‌گشتی. به‌ڵام به‌هیچ شێوه‌یه‌ك مرۆڤ ناتوانێت به‌رگه‌ی هێرشی ڤایرۆسه‌كه بگرێت و ئه‌یكوژێت. ئه‌وانه‌ش زیاتر تووشی ئه‌بن پیر و به‌ته‌مه‌ن، منداڵ و ئه‌وانه‌ی نه‌خۆشی درێژخایه‌نیان هه‌یه.\nهه‌ربۆیه ئه‌وانه‌ی كه له‌شاری وۆهان- كه‌رتی هێبی تووش بوون به‌پێی رۆژنامه‌ی هێڵ 50%یان نه‌خۆشی گورچیله و فشاری خوێن و شه‌كره‌یان هه‌یه.\nله‌ئێستا هیچ چاره‌سه‌رێكی دیاریكراو بۆ ڤایرۆسی كۆرۆنا نییه و به‌پێی سی ئێن ئێن پسپۆرانی بواری پزیشكی له‌زانكۆی هارفارد، 12 جۆر ئه‌نتی ڤایرۆس-یان بۆ داناوه ناتوانێت له‌ناوی به‌رێت. بۆیه وه‌ك ده‌ڵێن: ده‌شێت بۆ چه‌ند مانگی دیكه كوتان-ێكی تایبه‌تی بۆ بدۆزرێته‌وه.\nبه‌پێی راپۆرتێكی رۆژنامه‌ی بزنس ئینسایده‌ر، سه‌نته‌ری بڵاوبوونه‌وه‌ی نه‌خۆشییه‌كه شوێنی فرۆشتنی ئه‌و ئاژه‌ڵ و زینده‌وه‌ره ده‌ریاییانه‌ی شاری ۆوهان له‌ناوه‌راستی كه‌رتی هێبی-یه و له‌وێشه‌وه گوازراوه‌ته‌وه.\nبه‌پێی راپۆرته‌كه، ئاژه‌ڵه‌كانی سێڤێس كه له‌شێوه‌ی سه‌گدایه، مار، چه‌نده‌ها ئاژه‌ڵی تر له‌رێگه‌ی شه‌مشه‌مه كوێره‌وه ڤایرۆسه‌كه‌سان گواستۆته‌وه بۆ مرۆڤ.


شۆڕشی ئۆکتۆبەرو دەوڵەتە سەرمایەدارەکان! … – hkkurdistan\nHome 6 ئەرشیفی بابەتەکان 6 شۆڕشی ئۆکتۆبەرو دەوڵەتە سەرمایەدارەکان! …\nشۆڕشی ئۆکتۆبەرو دەوڵەتە سەرمایەدارەکان! …\nدوای ئەوەی لە ٢٥ ئۆکتۆبەری ساڵی ١٩١٧ بەلشەفیەکان بە ڕابەرایەتی لینینی مەزن توانیان، حکومەتی کاتی بروخینن و لەجێگایدا حکومەتێکی شورای دروست بکەن. ئەم شۆڕشە مەزنە سەرتاپای جیهانی هەژاند، دەوڵەتە سەرمایەدارەکانی هێنایە لەرزە. بەتایبەتی دوای ئەوەی کە شۆرشی ئۆکتۆبەر بو بەخاوەنی هێزێکی کاریگەر و خاوەنی سوپای سور.\nدانیشتوانی روسیا پێش شۆرشی ئۆکتۆبەر جگە لەوەی کە کۆمەڵێک کێشەی موزمینی چەندەها ساڵەی چارەسەر نەکراویان هەبوو، بەڵام بەدەست سێ کێشەی سەرەکیەوە دەیان ناڵاند کە کێشەی بنەرەتی بوون.\nئەویش کێشەی زەوی و زار بوو کە جوتیاران بەتەوایەتی بوبوون بە کۆیلەی خاوەن زەویەکان. کرێکاران رۆژانە لە ١٠ بۆ ١٤ کاتژمێر کاریان دەکرد بە کرێیەکی کەم. کێشەی جەنگ کە بەتەوایەتی ژیانی خەڵکی روسیای نا ئارام کردبوو، بەتایبەتی کرێکاران و جوتیاران. بۆیە پێویستیان بەوەستانی جەنگ هەبوو. هەربۆیە لە یەکەم رۆژی سەرکەوتنی شۆرشدا لینین لەسەر ئەم کێشانە بڕیارنامەیەکی ئامادەکردو خستیە بەردەم کۆنگرەی سۆڤیتاتی روسیا، لە رۆژی ٢٧ئۆکتۆبەردا. کۆنگرەش بەتێکرای دەنگ جگە لەیەک دەنگ نەبێت هەرسێ بریارەکەیان پەسەند کرد.\nبڕیاری یەکەم: هەڵوەشانەوەی خاوەنداریەتی زەوی، ئەوانەی کە خاوەنی زەوی و زارێکی زۆرن دەستبەجێ، بەبێ هیچ قەرەبوییەک، وە دابەشکردنی بەسەر جوتیاراندا. ئەم بریارە جوتیارە هەژارەکان ناگریتەوە.\nبریاری دوهەم: هەڵوەشانەوەی موڵکیەتی تایبەت و کەمکردنەوەی سەعاتکار لە رۆژێکدا بۆ ٨ سەعات، زیاد کردنی موچەی کرێکاران.\nبڕیاری سێهەم: وەستانی جەنگ بۆ ماوەی سێ مانگ لەگەڵ ئەڵمانیا، پاشان لە مانگی ٣ ی سالی ١٩١٨ بە گوێرەی پەیمان نامەی (برست-لیتۆفسک) شەڕکە بە یەکجاری کۆتاییهات.\nئەم شۆڕشە مەزنە دەسکەوتەکانی تەنها بۆ خەڵکی روسیا نەبوو، بەڵکو سەرتاسەری جیهانی گرتەوە. لیرەدا بەکورتی پەنجە بۆ چەند خاڵ رادەکێشین. شۆرشی ئۆکتۆبەر بوو بەهۆی وەستانی جەنگی جیهانی یەکەم کە ئەمە بوو بە دەسکەوتێکی گرنگ بۆ هەموو بەشەریەت لەسەرتاسەری جیهاندا، چونکە جیهان بەدەست ئەو جەنگەوە دەیناڵاند. ڕۆژانە بە ١٠٠ سەدان هەزار کەس دەبوون بە قوربانی ئەوجەنگە، مافی چارەی خۆنووسین بۆ گەلان. هەر لەدوای شۆرشی ئۆکتۆبەرەوە ئەم وڵاتانە بەبێ هیچ کێشەیەک لە روسیا جیا بوونەوە. (فنلاند، ئیستۆنیا، لاتڤیا، لیتوانیا، ئۆکرانیا،روسیای سپی ..هتد ) مافی منداڵان، بەخۆراییکردنی خوێندن، یەکسانی ژن و پیاو. هەڵوەشانەوەی ملکیەتی تایەبەتی، هەموارکردنی بواری یەکسان لەکارکردن، کۆمەڵایەتی کردنەوەی کاری ناوماڵ، بەڕێوەبردنی وڵات لەلایەن شوراکانەوە، بەرەنگاربوونەوەی ڕەگەزپەرستی، قەدەغەکردنی جیاکاری رەگەزی، بڵاوکردنەوەی پەیماننامەی سایکس- بیکۆ، بۆ ئاگادارکردنەوەی تەوای جیهان لەسەر شەڕی دەوڵەتە سەرمایەدارەکان و دابەشکردنی جیهان لەبەینی خۆیاندا….هتد .\nجگە لەمانە لینین هەر لەسەرەتای جەنگی جیهانی یەکەمەوە بە کرێکارنی جیهانی ڕاگەیاند کە ئەم جەنگە جەنگی ئێمە نییە، پێویستە لولەی چەکەکانتان بکەنە سەرمایەدارانی وڵاتەکانی خۆتان.\nئەم دەسکەوتانەی شۆرشی ئۆکتۆبەر، بەتەواوەتی دەوڵەتە سەرمایەدارەکانی هینایە لەرزە، چونکە لە بڵاوبوونەوەی ئەم شۆرشە دەترسان کە کرێکارانی دەوڵەتانی جیهان وەک کرێکارانی روسیا بەهاوکاری بەلشەفیەکان بتوانن لەو وڵاتانەدا شۆرش بەرپاکەن و دەوڵەتەکانیان بڕوخێنن. بۆیە لەگەڵ ئەوەی کە لەناو روسیا هەوڵێکی زۆریاندا لەگەل جەنەڕاڵەکانی سوپای روسیا، ئاغاو، دەربەگ و، سەرمایەدارەکان کە دژی ئەم شۆرشە بوەستنەوە، بۆ ئەومەبەستەش سوپایەکیان دروستکرد بە ناوی سوپای سپی. بەشێکی زۆری ئەو جەنەراڵانەی کە دەوڵەتە هاوپەیمانەکان یارمەتیان دەدان و سوپاکەیان بۆ دروستکردن هەر یەک لە، ئەلسندرا کولتشاک،جەنەرال ئەنتۆن دینیکین، جەنەرال سیمینۆف، جەنەرال. فرانغل، جەنەرال یودونیش ئەم جەنەرالە بەهێزێکی زۆرەو دووجار هێرشیان کردە سەر پایتەخت، بەڵام هەردووجارەکە توشی شکستێکی گەورە بوو لە لایەن سوپای سورەوە… دوای ئەم شکستە کۆمەڵیک جەنەرالی تر پەیوەست بوون بە سوپای سپیەوە کەهەریەک لە، جەنەرال فلادیمێر کایبل، جەنەرال کرسنۆف، جەنەراڵ کەسییف زۆری تر لەم جەنەرالانە.\nجگە لەوەی کە کۆمەکی زۆری ئەم سوپایەیان دەکرد. دەوڵەتەکان ناچاربوون، بۆ سەرکوتکردنی ئەم شۆرشە خۆشیان هێزی سەربازی بنێرن. من لێرەدا بەباشی دەزانم کورتە مێژوویەک لەسەر ئەو سوپایانەو ئەو دەوڵەتانەی کە هێزیان ناردوە بۆ روسیا باس بکەم. ئەو دەوڵەتانەی کە راستەوخۆ دەوریان هەبوو سوپایان ناردوە بۆ روسیا هەریەکە لە (یابان، بەریتانیا، فەرەنسا، کەنەدا، ئیتالیا، ئەمەریکا، ئەڵمانیا، ئوسترالیا، یۆنان، چیکۆسلۆفاکیا، ڕۆمانیا، چین)\nسەرەتا لە ریگای فرۆکەوە ٦٠٠ سەربازی فەرەنسی وبەریتانی لە ناوچەی ئەرخانجیلسک دابەزین، پاشان ژمارەیەکی تری بەریتانی رۆشتن بۆ ناوچەی فلادیفۆستوک، ژمارەیەک لە سوپای رۆمانی بۆ ناوچەی بیسارابیا ڕۆشتن، زیاتر لە ٢٣ هەزار سەربازی یۆنانی چونە ناوچەی نیوە دۆرگەی قورم و ئۆدیسا. زیاتر لە ١٣ هەزار سەربازی ئەمەریکی چوونە ناوچەی ئەرخانجیلسک. بۆ کۆمەککردن بە سەربازانی سوپای فەرەنسی و بەریتانی، سەربازنی ئیتالیا بەرەو ناوچەی سیبریا رۆشتن ئەوانیش نزیک بە ٣٠٠٠ سێ هەزار سەرباز دەبوون. سەربازانی سوپای صینی ئەوانیش نزیک بە ٣٠٠٠ هەزار دەبون چوونە ناوچەی فلادیفۆستۆک، ١٥٠ سەربازی ئوسترالی لەناوچەی سیبریا ١٥٠٠٠ پازدە هەزار سەربازی یابانی لەناوچەی رۆژهەلاتی وڵات بڵاوبوونەوە، نزیک بە ١٢٠٠٠ دوازدە هەزار سەربازی لیتوانی چونە ناوچەی باکوری رۆژ ئاوای روسیا، ٤١٩٢ سەربازی کەنەدی چونە ناوچەی فلادیفۆستوک،٦٠٠ سەربازیتریشیان بۆ ناوچەی ئەرخانجیلیسک نارد.\nبەم شێوەیە دەوڵەتەکان و سەربازەکانیان کە تا دوێنی شەریان بوو لەبەینی خۆیاندا، ئێستا جگە لەوەی پێکەوە هاوکاری جەنەراڵەکانی سوپای روسیا دەکەن، خۆشیان سەربازێکی زۆریان ناردوە بۆ تێکشکاندنی بەلشەفیەکان. لەلایەکی ترەوە سوپای ئەڵمانیا ئەویش لەگەل چەند جەنەراڵیکی روسی پەیوەندی هەبوو بۆ لەناوبردنی شۆرش، هەرەوەها کۆمەکی سوپای سپی کرد لە فنلاندا بۆ لەناوبردنی کۆمۆنیستەکان. سوپای سپی بە ١٠ یان هەزاری کۆمۆنیستی لە فنلاند کوشتار (قەتلو عام) کرد کە زۆربەیان ژن و منداڵ بوون.\nبەشێک لە جەنەراڵە ڕوسەکان هێرشیان کردە سەر ناوچەی سیبریا بەکۆمەکی دەوڵەتانی هاوپەیمانی و زیاتر لە ٤٠ هەزار سەربازی چیکۆسلۆفاکی توانیان دەستبگرن بەسەر زۆربەی ناوچەی سیبریا و حکومەتی بەلشەفیەکان لەوی هەڵوەشێننەوە، ژمارەیەکی زۆریشیان لە سێدارە بدەن. دوای ئەوەی کە توانیان شاری قازان بگرن، و دەست بگرن بەسەر جبەخانەو هەموو ئالتونی یەدەگی کاتی قەیسەر کە لەو ناوچەدا بووە. جەنەراڵ کولتشاک لەمانگی نۆڤەمبەری ساڵی ١٩١٨ لە سیبریا دەوڵەتێکی دروستکردو ناوی نا روسیا یەکگرتوو و خۆیشی کرد بە سەرۆکی ئەو وڵاتە و توانی هەموو ئەو ناوچانە بخاتە ژێردەسەلاتی خۆی، بەشێکی زۆری جەنەراڵەکان پاڵپشتیان کرد و دوای کەوتن. لەبەهاری ساڵی ١٩١٩جەنەراڵ کۆلتشاک هێرشێکی بەرفراوانی کردە سەر ناوچەی ئۆراڵو توانی بەشێکی زۆری ئەو ناوچەیەش بگرێت. سوپای سور بەهاوکاری جوتیارانی ناوچەکە توانیان لە سالی ١٩٢٠ شکست بەم هێزە بێنن و ئەو جەنەراڵەش لە سێدارە بدەن لە شاری ئیرکۆتسک لە سیبریا. دوای جەنەرال کۆلتشاک، جەنەراڵ دینیکین بوو بە بەرپرسی سوپای سپی. هێزێکی ١٠٠ هەزار کەسی کۆکردەوە بەپاڵپشتی دەوڵەتانی هاوپەیمانی هێرشی کردە سەر مۆسکۆ، بەڵام بەلشەفیەکان توانیان شکستێکی گەورەش بەسەر ئەم سوپایەدا بێنن، جەنەرال خۆی رایکرد بۆ بەریتانیا لەرێگای تورکیاوە. دوای ئەمیش جەنەراڵێکی تر بوو بە بەرپرسی سوپای سپی. شەڕو پێکدادان بەهاوکاری ئەو دەولەتانەی باسمان کرد بەردەوام بوو تا سالی ١٩٢٢ بەلشەفیەکان توانیان شکست بەهەموو ئەو هێزانە بێنن و تەواوی دەوڵەتەکان ناچار بکەن کە بکشێنەوە، جگە لە سەربازانی یابانی نەبێت تا ساڵی ١٩٢٥ مانەوە ئەوانیش لەو ساڵەدا دەرکران. دوای ئەوەی کە دەوڵەتەکان ناچارکران کە روسیا بەجێبێڵن هەریەک لە بەریتانیا، فەرەنسا، ئەڵمانیا، ئەمریکا. بریاریاندا کە ئەو دەسەڵاتەی لە روسیا هەیە بە رەسمی نەناسن و گەمارۆی بخەنە سەرو هیچ ئاڵوگۆڕێک لەبەینیاندا نەبێت.\nلەلایەکیترەوە جەنەرال کالدین کە خۆی خەڵکی ناوچەی قەوقاز بوو، زۆریش دژە بەلشەفیەکان بوو، بەهۆی ئەوەی کە قەوقازەکان زۆر پابەندی دینی ئیسلام بوون، بەلشەفیەکانیان بە بێدین ئەژماردەکرد، هەروەها بەشێکی زۆری ئاغاکان و دەربەگەکان لەترسی زەوی و زارو سەروەت و سامانەکانیان دژی بەلشەفیەکان بوون. بۆیە هەموویان پشتیوانی جەنەراڵ کالدینیان دەکرد. ئەمانیش بەهەمان شێوەی بەلشەفیەکان توانیان شکستیان پێبینن.\nلەلایەکیترەوە دەوڵەتی پۆڵەندا هێرشی هێنا بۆ بەلشەفیەکان لەرێگای ولاتی بیلا روسیا و ئۆکرانیا کە سوپای ئەو دەوڵەتانەش هاوکاری پۆڵەندایان کرد. بەلشەفیەکان توانیان پاشکەشە بەم سوپایەش بکەن تا وەکو وارشو راویان بننێن. بەڵام لە هێرشێکی پێچەوانەدا سوپای پۆلۆنیا توانیان شکستێکی گەورە بەسەر سوپای سوردا بێنن، بۆیە هەردولا ناچار بوون کە دانوستاندن بکەن. لە مانگی مارسی سالی ١٩٢١ توانیان پەیماننامەیەکی ئاشتی لەگەڵ پۆلۆنیا مۆربکەن لە شاری ریگای پایتەختی لاتڤیا.\nلەناوخۆی وڵاتیشدا سۆسیالیستە شۆرشگیرەکان دژی بەلشەفیەکان کاریان دەکرد یەکێک لە کارەکانیان تیرۆرکردنی بەرپرسانی بەلشەفی بوو. یەکێک لەوانەی کە هەوڵیاندا تیرۆری بکەن لینین بوو. لەرۆژی ٣٠ مانگی ئابی ساڵی ١٩١٨ کاتێک لینین کۆبونەوەی بەکرێکارانی کارگەیەک دەکرد، پاش هاتنە دەرەوەی لەکارگەکە. ژنێک بەناوی فانیا کابلان بانگی لینین دەکات بەناوی خۆیەوە واتە بەناوی ڤلادیمیر ئیلچ، پاش ئەوەی کە لینین ئاوڕ دەداتەوە بۆ لای، بەر فیشەکی دەدات و سێ گوللە بەر لینین دەکەویت. لە دوای ئەوە لینین باری تەندروستی تا کاتی مردنی جێگیر نابێت. لەلایەکیترەوە کۆمەڵێک کێشە بۆ بەلشەفیەکان دروست دەکرێت یەکێک لەوانە شاردنەوەی دانەوێڵە وەک گەنم و جۆ لەلایەن بەشیک لە دەربەگ و، کۆلاکەکان و، بەشێک لە جوتیارانەوە. بۆیە ئەمەش دەورێکی کاریگەری زۆر خراپی دەبێت لەسەر خەڵکی کرێکارو هەژاری روسیا بەتایبەتی دانیشتوانی شارەکان. بۆ چارەسەرکردنی ئەم کێشەیە بەلشەفیەکان ناچار دەبن کە دەست بگرن بەسەر هەموە ئەو مەخزەنانەدا و دانەوێلەکان دابەشی بکەن بەسەر خەڵکی روسیادا.\nبەکورتی ئەودەوڵەتانەی کە باسمان کردن لەسەرەوە بەتایبەتی بەریتانیا، یابان و ئەمریکاو، فەرەنسا. بەهاوکاری جەنەراڵەکانی سوپای قەیسەر، بەهاوکاری و یارمەتی دەربەگ و ئاغاو سەرمایەدارەکانەوە بۆ لەناوبردنی بەلشەفیەکان و سۆڤێتاتی روسیا، هەوڵیکی زۆریاندا، بەڵام سوپای سور توانی هەموو ئەم هێرش و پەلامارانە شکست پێبێنێت و بەتەوایەتی کۆنترۆلی هەموو ڕوسیا بکات و لەهەموو ناوچەکان سۆڤیتاتی کرێکاران و سەربازان و جوتیاران دامەزرێنیت. ئەم شەرو پەلامارانەی دەوڵەتان وای کرد لە لینین نەتوانێت بە شێوەیەکی کرداری (عملی) کۆمەکی کرێکارانی دەوڵەتانی تر بکات، بۆ بەرپاکردنی شۆرشی کرێکاریی. لەلایەکی ترەوە باری تەندروستی لینین دوای هەوڵی تیرۆرکردنی ڕۆژ بەرۆژ خراپتر دەبوو لەساڵی ١٩٢٢ بەتەواوەتی باری تەندروستی خراپ بوو، لەزمان کەوت نەی دەتوانی قسەبکات. چەندەها جار توشی سەکتەی دڵ بوو تا لە مانگی یەکی سالی ١٩٢٤ بۆ دواجار ژیانی لەدەستدا. شەری ناوخۆ و باری تەندروستی لینین ڕیگربوون بۆ ئەوەی بتوانیت بەشێوەیەکی کرداری کۆمەکی کرێکارانی وڵاتانی تر بکات.\nبەرزو بەرێزبێت یادی ١٠٢ ساڵەی شۆڕشی ئۆکتۆبەری مەزن.\nبژی کۆمۆنیزم، بژی لینین


بەوتەی باوکی یەکێک لە قوربانیانی خۆپیشاندانەکانی ماوەی ڕابردووی کفری، دادگا فەرمانی دەستگیرکردنی بۆ فەرماندەی لیوای 136ی سەربە هێزەکانی 70 دەرکردووە، بەڵام تائێستا دەستگیرنەکراوە و بە بازگەکانیشادا هاتووچۆ دەکات.\nمحەمەد شکور، باوکی شڤان یەکێک لە قوربانیانی خۆپیشاندانەکانی کفری بە "ناس کورد"ی وت، "سکاڵامان لەسەر عوسمان حەسەن، فەرماندەی لیوای 136 لە هێزەکانی 70 تۆمارکردووە و فەرمانی دەستگیکردنیشی بۆ دەرچووە، بەڵام تاوەکو ئێستا دەستگیرنەکراوە."\nوتیشی، "ئەوەندەی ئاگادارین، ئەو بەرپرسە لە سنوری گەرمیاندا ماوە و هەڵنەهاتووە و بە بازگەکانیشدا هاتووچۆ دەکات، بەڵام نازانین بۆ دەستگیرنەکراوە."\nباوکی شڤان ئاماژەی بەوەشکرد، "ئەوکاتەی کوڕەکەی من کوژرا، ئەو فەرماندەیە لەوێ بووە و سکاڵامان لەسەر خۆی و هێزەکەی تۆمارکردووە و ئەو بە تۆمەتبار دەزانین."\nباسی لەوەشکرد، "لاهور شێخ جەنگی، هاوسەرۆکی یەکێتی سەردانی کردین و بەڵێنی پێداین کە تۆمەتباران دەسیگیر دەکرێن و دەدرێنە دادگا، بەڵام تائێستا نەکراوە."\nجەختیشیکردەوە، "ماوەی 20 ڕۆژە لەماڵی ئێمە پرسە و شیوەن و گریانە، برینی جەرگی بڕاوی ئێمە تەنها بە دادگایی کردنی تۆمەتباران و سزادانیان ساڕێژ دەبێت، تکا دەکەین با ئەو کەسانە سزا بدرێن و ئیتر کەسی دیکە نەوێرێت تەقە لە منداڵی خەڵک بکات و جەرگی کەسی دیکە نەسوتێنێت."\nزیاتر بخوێنەرەوە: شڤانی کوڕم نوسیبووی بژی پێشمەرگە کەچی بە گولـلەی ئەوان کوژرا


بیردۆزی تەختبوونی زەوی | ڕێکخراوەی زانستی فەرهەنگیی هۆژان\nڕێبەندان ۱۳, ۲۷۱۷ گوڵان ۱۸, ۲۷۱۸ Hojan زانستە بنەمایییەکان, زانیاری, هەواڵ و زانیاری 0\nلە کاتێکدا بیردۆزی تەختبوونی زەوی وەک باوەڕێکی کۆنی بەر لە مێژوو باس دەکرێت، هێشتا کۆمەڵێک خەڵک هەن کە لایان وایە زەوی لەڕاستیدا خڕ نییە!\nبە درێژایی مێژوو بیروباوەڕی سەیر لە بارەی شێوەی زەوی هەبووە. بۆ نموونە، باوەڕێکی کۆن دەیکوت زەوی تەختە و لەسەر پشتی فیلێکی زەبەلاحە، کە ئەویش لە سەر پشتی “کیسەڵی جیهان” ڕاوەستاوە. لە ساڵەکانی ١٨٨٠ زانایەک دەیکوت کە زەوی دیسکێکی تەختە کە جەمسەری باکوور لە ناوەڕاستی دایە و دیوارە سەهۆڵییە زۆر گەورەکانی جەمسەری باشووریش لێوارەکانی قەراغی دەرەوەی دیسکەکە سازدەکەن (وەک نەخشەی زەوی لەسەر ئاڵای نەتەوە یەکگرتووەکان).\nبەپێچەوانەوە، یۆنانییە دێرینەکان وەک فیساغۆرەس، ئەرەستوو، و ئۆقلیدۆس هیچ گومانێکییان لەوەدا نەبووە کە زەوی خڕ و بە شێوەی “گۆ”یەکە. لەسەر بنەمای ئەم بڕوایە، لە ساڵی ٢٤٠ی پێش مەسیح زانایەکی بیرکاری توانی پەڕانپەڕی زەوی بە وردبینی ٢٪ ی قەبارە ڕاستەقینەکەی کە ئەمڕۆکە ناسڕاوە دیاری بکات.\nسەرەڕای تەواوی بنەما زانستییەکان بۆ خڕبوونی زەوی، بە بەردەوامی “کۆمەڵگای زەویی تەخت” بوونی هەبووە کە پاڵپشتیی لە بیرۆکەی تەختبوونی زەوی دەکات. کاتێک کە کەشتییەکی ئاسمانی وێنەکانی زەوی ناردەوە کە بە ئاشکرایی خڕبوونی زەوی نیشان دا، ژمارەی ئەندامانی ئەو کۆمەڵگایە بۆ تەنیا ٢٤ کەس دابەزی. بەڵام لە ساڵی ٢٠٠٤ فڕۆمێکی ئینتەرنێتی بە ناونیشانی theflatearthsociety.org سازکرا کە بە گەرمی لە لایەن لایەنگرانی ئەم بیردۆزەوە، بە بێ هیچ بنەمایەکی پتەوی زانستی، پشتگیری لێ دەکرێت!\nزۆر سەرسووڕهێنەرە کە چۆن کەسانێک کە هیچ شارەزاییان لە سەر بابەتێک نییە کتوپڕ سەر هەڵدەدەن و بانگەشەی ئەوە دەکەن کە هەموو ئەو شتانەی خەڵک دەیزانێت ناڕاستە!\nئامادەکردنی: ئەھوەند جەلالی\n♫ ڕۆژی جیهانی دانیشتووانی زەوی\nڕۆژی جیهانی دانیشتووانی زەوی وێبگەڕەکەت لە پەخشی دەنگ پشتیوانی ناکات ئەمڕو ڕۆژی جیهانی دانیشتووانی زەوییە.…\nTags: ئەھوەند جەلالی


قیژە (تابلۆ) - ویکیپیدیا، ئینسایکڵۆپیدیای ئازاد\nقیژە بەرهەمی ئێدوارد مۆنک\nقیژە (بە ئینگلیزی: The Scream) کۆمەڵەوێنەیەکە (چوار تابلۆی ڕەنگی و ڕشتەیەک لە شێوەگەلی قەڵەمی و خەڵووزی لەخۆ دەگریت) بەرھەمی ئێدوارد مۆنک، کە لە نێوان ساڵەکانی ١٨٩٣ تا ١٩١٠ کێشراون. قیژە بەناوبانگترین بەرھەمی ئێدوارد مۆنکە و لە ھێماکانی ئیکسپێرسیۆنیزم (Expressionism) دێتە ئەژمار.\nقیژە، بەرھەمی ئێدوارد مۆنک ھونەرمەندی نۆروێژی بە پردی پێوەندییەک لەنێوان ئاسەوارەکانی ھونەرمەندانی بزووتنەوەی دوای ئێمپێرسیۆنیسم وەکوو ڤان گۆخ و گوگن و بزووتنەوەی ئیکسپێرسیۆنیزمی ئاڵمان لە سەرەتای سەدەی بیستەمدا دادەنرێت. بەرھەمەکانی مۆنک کاریگەریی ھەرە بەرچاویان ھەبووە بەسەر پەرەپێدانی بزووتنەوەی ئیکسپێرسیۆنیزم. نگارینەکانی مۆنک ھەرچەندە بە ڕوونی نمایشتی ڕاستەقینەکانە بەڵام لە ڕووشاندن و زیادەپێوەنانی ڕەنگەکان بۆ ڕوونکردنەوەی دونیایەکی ناوخۆییتر کەڵک وەردەگرێت. مۆنک شێوەی سووڕاندن و ڕەنگەتۆخەکانی لە ڤان گۆخەوە وەرگرتووە تاکوو بە ئاسەوارەکانی خۆی وزە و شڵەژان بدات. گەڕاندنی گێژاویی فرچۆکەکەی ناوبراو (مۆنک)، کاردانەوەیەکی لەبەرچاو لە دەوروبەری کەسایەتییەکانی تابلۆکانی پێک دێنێت. ئەم شێوازە یارمەتی مۆنک دەدات تا بەرھەمێک وەکوو قیژە تژی لە ھەستی ترس بکات و وزەیەکی کاولکەر بێنێتە پێش‌چاو کە نەکرێ ڕا بگیردرێت. قیژە بەشێک لە سێ تاقمی بەرھەمەکانی مۆنک بە ناوەرۆکەکانی ئەوین، ئازار و مەرگە کە مۆنک خۆی ئەوانەی بەتێکڕایی «کەتیبەی ژیان» ناو دەبرد. ئێدوارد مۆنک لەبارەی تابڵۆی قیژەوە دەڵێت:\n« «ئێوارەی ڕۆژێک بە پیاسەوە لە ڕێگەیەکدا دەڕۆشتم؛ لەژێر پێمدا لەپاوێک بوو و شاریش لە لایەکی ترم. نەخۆش و ھیلاک بووم، ڕاوەستام و تماشای ئەوبەری لەپاوەکەم کرد، ھەتاو لە داچووندا بوو. ھەورەکان وێنەی خوێن بە ڕەنگی سوور دەرھاتبوون. ھەستم کرد قیژەیەک لە ناودڵی ئەم سروشتەدا تێپەڕی، وەھا بیرم کردەوە لەم قیژە بۆ کێشان ھان درام. ئەم وێنەیەم کێشایەوە. ھەورەکانم بە ڕەنگی خوێنی ڕاستەقینە کێشا. ڕەنگەکان دەیانقیژاند. ئەمە بوو کە قیژە لە سێبەشی کەتیبەکان پێک ھات.» »\n^ Edvard Munch; Thomas M. Messer - HARRY N. ABRAMS, INC. Publishers, New York\nبەشداربووانی ویکیپیدیا، «جیغ (نقاشی)»، ویکیپیدیای فارسی. سەردان لە ٢ی تشرینی یەکەمی ٢٠١٨.\nئەم ھونەر وتارە کۆلکەیەکە. دەتوانیت بە فراوانکردنی یارمەتیی ویکیپیدیا بدەیت.\nوەرگیراو لە «https://ckb.wikipedia.org/w/index.php?title=قیژە_(تابلۆ)&oldid=633691»\nئەم پەڕەیە دواجار لە ١٧:٤٨ی ٩ی ئابی ٢٠١٩ نوێ کراوەتەوە.


پۆمپیۆ: دووباره سزاكانی رابردوو، به‌سه‌ر ئێراندا ده‌سه‌پێنینه‌وه\nوه‌زیری ده‌ره‌وه‌ی ئه‌مریكا ڕایگه‌یاند: ئه‌و سزایانه‌ی سه‌ر ئێران كه به هۆی ڕێككه‌وتنی ئه‌تۆمییه‌وه هه‌ڵپه‌سێردرابوون، دووباره به‌سه‌ر ئه‌و وڵاته‌دا ده‌یانسه‌پێننه‌وه.\nله میانی گه‌ڕانه‌وه‌ی له گه‌شته‌كه‌ی بۆ ئاسیا، مایك پۆمپیۆ وه‌زیری ده‌ره‌وه‌ی ئه‌مریكا، ڕایگه‌یاند "كۆشكی سپی ڕوونكردنه‌وه له‌باره‌ی ئه‌و سزایانه ده‌دات كه ئه‌مڕۆ به‌سه‌ر ئێراندا ده‌یانسه‌پێنێت".\nپۆمپیۆ ئاماژه‌ی به‌وه كردووه "ئه‌و سزایانه‌ی به‌هۆی ڕێككه‌وتنه ئه‌تۆمییه‌كه‌وه ڕایان گرتبوو، دووباره ده‌یانسه‌پێننه‌وه".\nوه‌زیری ده‌ره‌وه‌ی ئه‌مریكا ئه‌وه‌یشی خسته‌ڕوو "هه‌ڵوێستی وڵاته‌كه‌ی بۆ دانیشتن له‌گه‌ڵ ئێران ڕوونه، به‌ڵام بۆ ئه‌وه پێویسته تاران سه‌ره‌تا گۆڕانكاری زۆر گه‌وره له سیاسه‌تیدا بكات".\nپێشتر میدیاكانی ئه‌مریكا ئاشكرایان كردبوو قۆناغی یه‌كه‌می سزا نوێیه‌كانی ئه‌مریكا بۆ سه‌ر ئێران، ڕێگری له بازرگانی به دۆلاری ئه‌مریكی و، لاوازكردنی بازرگانیی نه‌وتی ئێران و، هه‌روه‌ها سنوورداركردنی بازرگانیی پارچه‌ی یه‌ده‌كی ئۆتۆمبێل ده‌گرێته‌وه.\nهاوكات وڵاتانی سێهه‌م ده‌خرێنه چوارچێوه‌ی گه‌مارۆ ئابوورییه‌كه. كه پێشتر ئه‌مریكا ڕایگه‌یاندبوو: سزاكانی ئه‌و وڵاتانه‌ش ده‌گرێته‌وه كه پابه‌ند نابن به بڕیاری سزاكه و به‌رده‌وام ده‌بن له‌سه‌ر بازرگانی له‌گه‌ڵ ئێران.


دۆناڵد ترەمپ:لەگەڵ سەرۆکی کۆریای باکور کۆتایمان بەناکۆکی ٧٠ ساڵەمان هێنا\nدوای کۆبونەوەی نیوانیان و واژۆ کردنی ڕێککەوتننامەکەیان دۆناڵد ترەمپ ڕایگەیاند بە کۆبونەوەمان لەگەڵ سەرۆک کیم کۆتاییمان بەناکۆکی ٧٠ ساڵەمان هێنا،و ئامادەکاریمان بۆ کردنەوەی لاپەرەی نوێ کرد.\nدۆناڵد ترەمپ لەکۆنگرەیەکی ڕۆژنامەوانیدا لەدوای کۆبونەوەی لەگەڵ سەرۆکی کۆریای باکور ڕایگەیاند سەرۆک کیم ئامادەیی دەربڕیوە کە هەموو مووشەکە ئەتۆمییەکانی لەناوببات، و وتی ئێستا سەرۆک کیم گەڕاوەتەوە وڵاتەکەی، دواتر دەست بە جێبەجێکردنی پلانەکە دەکات و چەکە ترسناکەکانی وڵاتەکەی لەناودەبات.\nجەختی کردەوە لەوەی بەو کۆبوونەوانەی نێوانیان کۆتاییان بە ناکۆکی ٧٠ ساڵەی نێوانیان هێنا و ئامادەکاریان بۆ هەڵدانەوەی لاپەڕەیەکی نوێ کرد.\nترەمپ ڕاشیگەیاند جارێکی دیکە لەگەڵ سەرۆکی کۆریای باکوور کۆدەبێتەوە، بەڵام ئەمجارە لە وڵاتەکەی خۆی و رایگەیاند ، سەرۆک کیم بانگهێشت دەکەم بۆ کۆشکی سپی و ئەویش ئەوەی پەسەند کردووە.\nئاماژەی بەوەشدا لەگەڵ سەرۆک کیم جۆنگ ئوون واژۆمان لەسەر داماڵینی چەکی ئەتۆم لە نیمچە دوورگەی کۆریا کرد، سەرۆک کیم جۆنگ ئوون ئامادەیی نیشاندا بۆ لەنێوبردنی سەرجەم ناوەندەکانی تاقیکردنەوەی چەکی ئەتۆمی و مووشەکی بالیستی.\nهەروەها باسی لەسزاکانی سەر کۆریا کرد و وتی سزاکانی سەر کۆریای باکوور وەکو خۆیان دەمێننەوە. ئێمە هیوادارین هەموو سزاکانی سەر کۆریای باکوور لاببرێن، بەڵام کاتێک سزاکان لادەبرێن کە دڵنیابووین کۆریای باکوور چەکە ئەتۆمییەکانی لەنێوبردووە. پێموایە سەرۆک کیم جۆنگ ئوون رێز لەو بەڵگەنامەیە دەگرێت کە واژۆمان لەسەری کرد.


گفتوگۆ لەگەڵ دەیڤد گیڵمۆر – sulyon.com\n[گفتوگۆ لەگەڵ دەیڤد گیڵمۆر]\nڕابوردوو، ئێستا و داهاتووی پینک فلۆید\nڕەنگە بە سۆلۆ-ئه‌لبوومێک و کۆنسێرتێکەوە بگەڕێتەوە. بەڵام دەیڤد گیڵمۆر دەڵێت: (ئەستەمە جارێکی تر لەژێر ناوی پینک فڵۆیددا بگەڕێمه‌وه.) تشرینی دووەمی ڕابوردوو ئه‌لبوومە چاوەڕوانکراوەکەی پینک فڵۆید (The Endless River) بڵاو کرایەوە.\nلەو کاتەوە دەیڤد گیڵمۆر چوارەمین سۆلۆ-ئه‌لبوومە هەمەچەشن و ناوازەکەی (Rattle That Lock)ـی تەواو کردووە. من دەباتە ستودیۆ بچووکەکەی (ئاستۆریا) تا گفتوگۆی زیاتر لەبارەی ئه‌لبوومەکە و ئەو میراتییە هونەرییەوە بکەین کە ئێستا بە خەمەوە بە (گرووپی موزیکی پۆپ) ناوی دەبات.\nوا دیارە دیمەنی ڕووبارەکە لە پەنجەرەکانەوە تەواو لەگەڵ ژینگەی میوزیکیتاندا دەگونجێت؟\nمن هەرگیز ئارەزووم لەو ژێرزەمینە نەریتییانە نەبووە کە زۆربەی ستودیۆکانی لێیە. بە بێ پەنجەرە و بێ ڕووناکيی سرووشتی، سەردەمێک بوو کە بە درێژایيی ڕۆژەکە کارم دەکرد و نەمدەویست ڕووناکيی سپێدە خۆی بخزێنێتە ژوورەوە و خەیاڵەکانم بێزار بکات، بەڵام لە تەمەنی پیریماندا پێمان خۆشە تەواو پابەندی کارەکەمان بین. نازانم، ڕەنگە ئەمە بێت کە هەستکردن بە ئازادیم پێ دەبەخشێت. ئه‌گەر ڕاستگۆ بم، نازانم چۆن ڕوو دەدات! لە ڕاستیدا هەرچییەک بێتە پێش، ئێمە خۆمانی لەگەڵدا دەگونجێنین. من پلانم نییە، ئێمە کار دەکەین تا بەرچاومان ڕوون دەبێتەوە و دواتر هەندێک شتی لێ لا دەبەین و سەرنجمان دەخەینە سەر ئەوەی کە ماوە.\nهەروەها ئەگەر گوێ لە کارێکی جازی وەک (The Girl In The Yellow Dress) بگریت، بیر دەکەیتەوە کە ئایا دەگونجێت؟ دواتریش بە خۆت دەڵێيت: کێ گرنگيی پێ دەدات؟ زۆریش باشە. دەگونجێت. پێم وایە من زۆر بەبەختم، حەزم لێ بێت یان نا، دەنگم و گیتارژەنینەکەشم مۆرکی خۆمی پێوە دیارە و لەوانی تر جیا دەکرێتەوە. ئەوان منن، ئەوەش هەموو شتێک پێکەوە دەبەستێتەوە.\nچۆن گەیشتیتە سەر گۆرانییەکی وەک The Girl In The Yellow Dress؟ ئایا تەنها ئەوە بوو کە بەیانییەک بە مێشکێکی پڕ لە جازی ساڵانی چلەکانه‌وه بە خەبەر هاتیت؟\nئەم شتانە تەنها ڕوو دەدەن و نازانم لە کوێ و چۆن! چەند تۆنێک دێن و تۆش هەروەک ئەوەی بە شەقامێکدا بڕۆیتە خوارەوە، بەردەوام دەبیت و شوێنیان دەکەویت. ڕۆبێرت وایەت کۆرنێتەکەی دەژەنێت. (چەند ساڵێک لەمەوبەر تۆمار کراوە.)\nتراکی میوزیکی سەمای واڵتز، Faces Of Stone کاریگەريی لیۆنارد کۆوێنی پێوە دیارە، هەروەها ئەوە له‌بارەی ڕێڕەوی کاتە بەرەو سەردەمی زێڕین. ئایا ئەوە ڕاستەقینەیە، یان تەنها خەیاڵە؟\nئەوەیان له‌بارەی دوايين ساڵەکانی ژیانی دایکمەوه‌يه. ئەو نۆ مانگەی کە لە نێوان لەدایکبوونی دوايين منداڵم و مردنی دایکمدا هەبوو؛ ئەوان تەنها بۆ ماوەی نۆ مانگ لەسەر ئەم هەسارەیە پێکەوە بوون. دایکم نەخۆشيی دیمێنشا (تێکچوونی مێشک)ـی هەبوو، ئەو واڵتزەش هەر خۆی کەمێک شێتیی تێدا بوو. کلارنێتێک بۆ ماوەیەکی درێژ دەژەنرێت. ئەکۆردیۆنێک و کڵایۆپییەک تا کەشێکی تایبەت بخوڵقێنن. ئەو دەنگی (بووم-تانگ-تانگ، بووم-تانگ-تانگ)ـە پێوەندییەکی دژواری لەگەڵ دایکمدا هەبوو.\nلە چ ڕوویەکەوە دژوار بوو؟\nسه‌خته بتوانم ڕوونی بکەمەوه. شتێک هەیە له‌بارەی وەرگیرانی دایکمه‌وه له ئەکادیمیای شاهانەی دراماتیک ئاڕت (RADA،) کاتێک لە تەمەنی لاويێتیدا بووە و باری دارایيی خێزانەکەشی ڕێگەی نەداوە کە لەوێ بەردەوام بێت. ئەو خەڵکی بلاکپوڵ بوو. خەونی ئەوە بوو کە لە لەندەن بژی و لە RADA بخوێنێت، بۆیە زۆر بێ هیوا بوو، کاتێک ئه‌و خه‌ونه‌ى به دى نه‌هات. ئەو هەمیشە لە ڕێی منەوە -گەر بۆ کەمێکیش بێت- لەناو ئاواتەکەیدا دەژیا. ئەمەش دژیەکییەکی زۆری درووست کرد، بەڵام ژیان ئاڵۆزە.\nئەو کارەم لەسەر ڕۆژێکی تایبەت درووست کردووە، کاتێک لە پارکێکی لەندەندا پیاسەمان دەکرد، دایکیشم وڕێنەی دەکرد و چەند شتێکی دەبینی کە بە ڕاستی لەوێ نەبوون. منیش دەمگوت (هممم! سەرەتای تێکچوونيه‌تى.) بۆ ڕۆژی دواتر کچە کۆرپەکەمی لە باوەش گرت، بۆیە دەتوانیت بیرۆکەیەکی بچووک لەوەوە وەربگریت و هەوڵ بدەيت وێنەیەک لە مێشکتدا بکێشیت.\nزۆربەی هۆنراوەی میوزیکەکانت لە لایەن هاوسەرەکەت (پۆڵی سامسنگ)ـه‌وه نووسراون. ئەوە چۆن ڕوو دەدات؟\nئەوەی ڕوو دەدات ئەوەیە کە من تراکێکی میوزیکی بۆ لێ دەدەم، یاخۆ چەند تراکێک، ئەویش یەکێکیان هەڵدەبژێرێت و منیش بۆی دەخەمە سەر ئایپۆدەکەی و لەکاتی پیاسەکردندا گوێی لێ دەگرێت. ئەم ئه‌لبوومه دوو گۆرانيی تێدايه کە خۆم نووسیومن، بەڵام تەنانەت ئەوانەشم بە هاوکاریی هاوسەرە بەهرەدارەکەم نووسیوە. ئەو بۆ ساڵەهای ساڵ زۆر تەقەلای دا تا لە ڕێگەی سەیرکردنی چاوەکانمەوە ناوه‌وه‌ى هزری من ببینێت و لەو ڕوانگەیەوە بنووسێت. ئەو ئێستا بۆی دەر کەوتووە کە ئەوە بە ڕاستی گرنگ نییه، تەنانەت ئەگەر وشەکان لەویشەوە بن. من بە تەواوی باوەڕمەوە دەیانچڕم، بۆیە هەمیشە وا دەر دەکەون کە بە منەوە پێوەستن.\nتایتڵی تراکەکە Rattle That Lock لەسەر زەنگی SNCF درووست کراوە. وەکوو ڕەنگدانەوەیەکی سروودە ئایینيیەکانی کرافتوێرک بۆ چینە باڵاکانی ئەورووپا. ئەم بیرۆکەیە لە کوێوە هات؟\nکاتێک دەچیت بۆ وێستگەی سەینت پانکراس، یان فڕۆکەخانەکان، ئەو زەنگانەی کە ئەوان پێش به‌ڕێکەوتن لێی دەدەن، زۆربەی کات بێتام و بێزارکەرن، بەڵام کاتێک گوێم لە زەنگەکەی (ئێس-ئێن-سی-ئێف) بوو لە فەڕەنسا، زۆرم بە دڵ بوو. میلۆدییەکی بچووکی هەیە، ڕیتمی خۆی هەیه، ڕیتمێکی پێشبینینەکراوی هەیە، هەروەها جۆشوخرۆش بە مرۆڤ دەبەخشێت، بۆیە بە ئایفۆنەکەم تۆمارم کرد، هێنامە ماڵەوە و دەستم بەکارکردن کرد لەسەری.\nئایا نووسینی گۆرانییەک له‌بارەی ڕیک ڕایته‌وه سەخت بوو؟ وا دیارە ئەو دوانەتان زۆر لێكدييه‌وه نزیک بوون!\nخۆم و ڕیک… مەبەستم ئەوەیە تەمەنم بیستویەک ساڵ بوو کاتێک بەشداريی گرووپی میوزیکی پۆپەکەمانم کرد. ئێمە کاتمان نەبوو تا لە یەکەوە نزیک بین، بەڵام ئێمە باشترین لێکتێگەیشتنی میوزیکیمان هەبوو، تەواو دەمانزانی کە ئەوەی تر بە نیازە چی بکات، بۆیە بیروڕاکانمان ئاڵوگۆڕ دەکرد. ڕیک هەندێک جار له‌بارەی چەند شتێکی جیاوازه‌وه بێزار دەبوو، بە تایبەت نیگەرانيی ئاوا بوو کە کۆتایيی ژیانی چی دەبێت! هیچ کام لە ئێمە نەماندەزانی لەو کاتەدا لە کۆنسێرتیOn An Islandـى مندا ئامادە بوو، کاتێکی زۆر خۆشی بەسەر برد.\nلە چ ڕوویەکەوە؟\nگەیشتینە چرکەساتێک کە من ئەوم بە خەڵکی دەناساند. پۆڵی لەولاوە بە ئه‌کسێنتێکی فەڕەنسی هاواری دەکرد: (ڕیییییچارد، ڕيچارد!) دواتریش ئەو ئامادەبووانەی کە هەر لە شەوی پێشترەوە لەوێ بووبوون، بینیيان و ئەوانیش دەستیان بە هاوارکردن کرد. ئەمە بەردەوام بوو و لە هەموو نمايشێكدا پەرەی دەسەند. ئەویش زۆر بە ئاشکرا خەریک بوو لە خۆشیدا باڵی دەگرت. بە ڕاستی من پێم وایە کە ئەوە یارمەتيی دا تا بڕوابەخۆبوونی زیاد بکات. زۆر بەپەرۆشتره‌وه میوزیکەکەی دەژەنی. من زۆر حەزم دەکرد ئەو لە تەنیشتم بوایە، تا یارمەتيم بدات ئەم تۆمارە درووست بکەین (ئەو لە 2008دا کۆچی دوایيی کرد.)\nمن چاوپێکەوتنم لەگەڵ نیک مەیسن و ڕۆجەر واتەرزدا كردووه. پریسارم له‌بارەی ئەگەری یەکگرتنەوەی پینک فڵۆیده‌وه لێ کردوون. نیک وتی: (من حەزم لە سازدانى کۆنسێرتە و تا ئێستاش بە هیواوه دەژیم.) ڕۆجەریش گوتی: (ئەوە ئەستەمە، چونکە ژیان لە تەمەنی حەفتاویەکساڵیدا دەبێت بۆ ئەو شتانە تەرخان بکرێت کە دەتەوێت بیانکەیت.) پینک فڵۆید تا ئێستا شانۆیەکی سێپەردەیی بووە. ئایا پەردەی چوارەم بوونی دەبێت؟\nنەخێر. من کۆتایيم پێ هێناوە. ژیانی من لە پینک فڵۆید لە بیستويەکساڵیمەوە تا شەستونۆساڵیم چەند دەکات؟ ساڵانێکی زۆرە. من چل ساڵی ڕێکم لەناو پینک فڵۆیددا بەسەر بردووە. ساڵانێکی کەم لە سەرەتاوە لەگەڵ ڕۆجەردا و ئەو ساڵانەشی کە بە سەردەمی زێڕینی ئێمە ناسراوە، لە سەدا نەوەدوپێنجی لەڕووی میوزیکەوە خەونێکی بەدیهاتوو و پڕ لە شادی و پێکەنین بوو. بە دڵنیاییەوە نامەوێت ڕێگه بەو لەسەداپێنجەی تر بدەم کار لەو تێڕوانینەم بکات کە چەند کاتێکی خۆشمان پێکەوە هەبوو، بەڵام ئێمە تەواو بووین. فریودەرانە دەبێت ئەگەر بگەڕێینەوە و دیسان دەست پێ بکەینەوە.\nهەروەها کارێکی هەڵە دەبێت کە بە بێ ڕیک دەست پێ بکەینەوە. من بە تەواوەتی لە پشتی ڕۆجەرم لە هەرشتێک کە بیەوێت بیکات و چێژ لە کارەکەی ببینێت. من زۆر ئاسوودەم لەگەڵ هەموو ئەم شتانەدا، بەڵام بە دڵنیاییەوە نامەوێت بگەڕێمەوە. نامەوێت بڕۆم لە یاریگه‌کاندا لەژێر ناوی گرووپدا میوزیک بژەنم. من ئازادم لە هەرشتێک کە بمەوێت بیکەم و چۆنیش بیکەم. نازانم کە ئایا ئەمە بە قەدەر پینک فڵۆید باشە یان خراپتره، یانیش لە پینک فڵۆید باشترە! من گوێ بەوە نادەم. ئەمە ئەوەیە کە من دەمەوێت بیکەم و دەشیکەم.\nنموونەی ساتێکتم لە پینک فڵۆید پێ بڵێ کە هەمیشە لە مێشکتدا دێت و دەچێت لەبەر ئەوەی ساتێکی زۆر گەورە بووە بۆت.\nساتە خۆشەکان بە قەد سوپایەک دەبن. من بە هەزاران بیرەوەريی خۆشم هەیە. (مێدڵ) ساتێکی زۆر گەورە بوو بۆ ئێمە، ڕێگەی بەرەوپێشچوونی پێ داین، سەرکەوتووانە بوو، بەڵام دواتر Dark Side Of The Moon سەرکەوتنێکی مەزن و لەبیرنەکراو بوو. ئێمە لەپڕ لە سەردەمی مامناوەندیمانەوە پەڕینەوە بۆ سەردەمی گەورەیيمان.\nکاتێک تەماشای کارە کۆنەکانی پینک فڵۆید دەکەیت، ئایا ئەو کەسە دەناسیتەوە کە پێشتر خۆت بوويت؟\nمن لەوێدا گەنجێک دەبینم. لەو ڕۆژگارەدا میوزیک شتێک بوو کە زۆر دڵخۆش دەبووین زیاتر لێی بکۆڵینەوە و بچینە بنجوبنەوانی، بەڵام ئەوە ئێستا بۆ من وەکوو پڕۆسەیەکی لێ هاتووە، پڕۆسەی دۆزینەوەی ئەوەی کە چيیت دەوێت و چییشت ناوێت! هەروەها کاتێک تەمەنت بەرەو هەڵکشان دەچێت بێخۆ بۆت دەر دەکەوێت کە ئارەزووت لە چییە. ڕەنگە ئەمەش کەمێک تێڕوانینت تەسک بکاتەوە. هەروەها ئەو ڕۆژگارە هەرچەندە زۆر دڵخۆشکەر بوو، بەڵام زۆر شتی تێدایە کە بە هۆیەوە شەرم داتدەگرێت و بە خۆت دەڵێیت: (خوایە! ئێستا دەبێت چی بکەین؟)\nچیيت لە بیرە له‌بارەی ئەو سەردەمە کورتەی کە تۆ و سید لە هەمان کاتدا لە گرووپەکەدا بوون؟\nتراژیدی بوو، هەر بە ڕاست. پێنج نمایشمان پێکەوە کرد. ئێمە ڤیدیۆیەکی سیدمان لە لایە، لە ژوورێکی خۆگۆڕیندا لە یەکێک لەو نمایشانەدا سەما دەکات، زەردەخەنە دەکات و پێدەکەنێت. بەڵام کاتێک سەیری دەکەیت دەڵێیت: (ئای خوایە! نەخێر، تراژیدییە.) زۆرم له‌بارەی ئەوه‌وه لە بیر نییە. من لە کارەکەدا زۆر تازە بووم و ئەوانیش دەیانزانی کە سەرکەوتوو دەبم.\nئەو گۆرانییە كامه‌يه کە هەرگیز لە گوێلێگرتنى بێزار نابیت؟\nبە هۆی ئەو شادییە دیارەی کە Comfortably Numb و Wish You Where Here بە گوێگریان بەخشیوە، هەرگیز لێیان بێزار نابم، چونکە دەزانم ئەوان چی دەکەن. پێم وابێت گوێگرتن لە هەمان شتە کۆنەکان دەتوانرێت وەک شتێکی بێزارکەر ببینرێت، بەڵام هەمیشە بە گوێگرتن لەو میوزیکانەی کە خەڵکى خۆشيان دەوێن، دڵخۆش دەبم.\nیادەوەرییەکانی Live 8 چین؟\nزۆر چێژم لێ وەرگرت، هەرچەندە چەند ڕۆژێک پڕۆڤەی سەختمان تێپەڕاند. هەروەها ساڵانێکی زۆر بوو قسەمان لەگەڵ یەکتردا نەکردبوو.\nچۆن بڕیارتان دا شتێك پێشکێش بکەن؟\nئێمە پێشنیارەکانمان خستە ڕوو، ڕۆجەریش بە هەمان شێوە… من گرنگیم بە پێشنیارەکانی ڕۆجەر نەدا. لە کۆتايیدا من پێم وابوو کە ئێمەین پینک فڵۆید، ئەویش تەنها میوانێکمانە، تەنها دەتوانێت ئەوە بکات کە ئێمە پێی دەڵێین، یان بێ دەنگ ده‌بێت.\nئەو پێشنیاری چيی کرد؟\nئەو پێشنیاری Money کرد، ئێمەش هەموومان ئەوەمان وت. هەروەهاAnother Brick In The Wall و In The Flesh.\nدواتریش پێشنیارەکەی ئەو زاڵ بوو!\nمن لە خوار ستەیجەکەوە بووم، نواندنێكى جادوویی بوو.\nوابوو، زۆر جادوویی بوو. ئێمە ئارامی و چێژمان لێ وەرگرت. شەوی پێشتر لە پارکەکەدا پڕۆڤەمان کرد کە هیچ ئامادەبوویەک لە پارکەکەدا نەبوو. ئەوەش زۆر بەچێژ بوو. یارمەتیى داین هەست بە ئارامی و باوەڕبەخۆبوون بکەین. هەموو شتێک زۆر بە باشی ڕۆيشت.\nڕۆجەر جارێکیان پێی وتم: (ئەو میوزیكژه‌نانه‌ى دەگەنە ئەو ئاستی سەرکەوتنەی تۆ پێی گەیشتووی، بە دڵنیاییەوە بۆشایيی وەها لە ڕۆحیاندا هەیە کە تەنها پیاهەڵدان دەتوانێت پڕی بکاتەوە.) شتێکی ڕاستگۆیانەیە؟\nشتێکی ڕاستگۆیانەیە. پێم وایە ئەو ڕاست دەکات. بەڵام خۆشبەختانە من چیتر ئەو بۆشاییە لە ڕۆحمدا بوونی نەماوە، لەبەر ئەوەی ئێستا تا ئەو ئاستە پێویستم بەپیاهەڵدان نییە، بەڵام شتێکی نامۆ هەیە له‌بارەی نمایش لەناو یاریگه‌دا، ئەویش ئەوەیە کە بە هیچ شێوەیەک ناتوانيت بزانيت ئایا باش بە ڕێوە دەچێت یان نا! قەرەباڵغییەکی زۆر گەورەیە. هەموویان وەک یەک تاک. بە ڕاستی تۆ ناتوانیت وەکوو کەسانی جیا جیا بیانبینی. وزە و هێزی خۆشەویستییەکەیان، دەرمانێکی زۆر چاکە تا باوەڕبەخۆبوونت تا ڕادەیەکی زۆر بەرز بکاتەوە.\nئایا میوزيكژه‌نێكى دیاریکراو هەیە کە ڕوانینی تۆی بۆ میوزیک گۆڕیبێت؟\nچەند ساتێک هەبوون کە بە ڕاستی گرنگ بوون. Rock Around The Clockـى بیڵ هاڵی، ساتێکی زۆر جیاوازی پێ بەخشیوم. Jailhouse Rockـی ئێڵڤس و The Beatles کاریگەريى زۆريان له‌سه‌ر داناوم. جیمی هێندریکس بە هەمان شێوە. پیت سیگەر نموونەیەکی گرنگی بە من داوە، من کاتێک گەنج بووم، گیتارژەندن لەوەوە فێر بووم.\nئێستا گوێ لە کێ دەگریت؟\nمن هەمیشە گوێ لە بۆب، نیڵ یان لیۆنارد، دیلان، یەنگ و کۆوێن دەگرم. بەڵام من زۆر گوێ لە میوزیکی نوێ ناگرم. کاتێک ڕادیۆکەمم لە لایە، هەموو شتێک ترسناکانە لە قاڵب دراوە، بەڵام من گوێگریان نیم. کاتێک تەمەنت دەگاتە شەستویەک ساڵ، تۆ هەموو ڕۆژێکت بە گوێگرتن لە میوزیکی نوێی پۆپ بەسەر نابەیت. بە دڵنیاییەوە چەندان چینی میوزیکی هەیە، جیا لەوەی لە ڕادیۆ و تەلەفزیۆنه‌وه بەر گوێمان دەکەوێت.\nکە واتە پلانی ئێستات ئەوەیە کە بەردەوام بیت لە درووستکردنی سۆلۆ-ئه‌لبووم و جارجاریش کۆنسێرت ساز بکەیت؟\nمن هێندە دووربینانە بڕیارم نەداوە. ماوەی نۆ ساڵ دەبێت کۆنسێرتم ساز نەكردووه. من پێنج ئاهەنگ لە ئەورووپا ساز دەکەم، دواتریش پێنج شەو لە لەندەن دەبم. ئەگەر بە دڵم بوو، کاری زیاتر دەکەم.\nلە ماوەی ئەم نۆ ساڵەدا بیری کۆنسێرتت کردووە؟\nنیک مەیسن زۆر بە خراپی بیری دەکات.\nئەو درامز لێ دەدات. بەرپرسیاریێتيی کەمترە. من پیشەیەکی هونەريی زۆر گەورەم هەبوو. دەتوانم هەرکاتێک بمەوێت کۆنسێرت ساز بكه‌م، دواتريش پاڵ بدەمەوە و ئەوه بکەم کە ژیانم باشتر دەكات.


’’سێ جۆر باج دەدەین’’\nکۆمپانیای کۆڕەک تێلیکۆم بڕیارەکەى دادگای عێراقی بۆ هەڵوەشاندنەوەى بڕیاری نوێکردنەوەى مۆڵەتی کۆمپانیاکانی پەیوەندیکردن بە "بڕیارێکی سەرسوڕهێنەر" ناوبردووە و دەڵێت، "ئەم بڕیارە لە دژی ڕێکترین و باشترین کەرت لە هەموو عێراقە."\nلە ڕاگەیەنراوێکدا کە "ناس کورد" بەدواداچوونی بۆ کردووە، کۆمپانیاکە جەخت دەکاتەوە کە "کۆمپانیاکانی پەیوەندیکردن تاکە کۆمپانیان کە بۆ وەرگرتنی مۆڵەتی کارکردن ملیۆنەها دۆلاریان بە دوڵەت داوە،" بەڵام باسی لە کەڵەکەبوونی قەرزەکانی حکومەتی نەکردووە.\nدەشڵێت، "کۆمپانیاکانمان بەهاوبەشی دەوڵەت دادەنرێن کە بە شێوازێک سێ جۆر باج دەدەن."\nڕۆژی یەکشەممە (15ى تشرینى دووەمى 2020)، لەسەر بنەماى سکاڵایەکى پەرلەمانتارێکى عێراق بەهۆى چەند کەیسێکەوە لەوانە بوونى گەندەڵى و کەمتەرخەمى، دادگا بڕیارى ڕاگرتنى نوێکردنەوەى گرێبەستى کۆمپانیاکانى مۆبایلى دەرکرد.\nبەپێی بڕیارێکی سەرسورهێنەری دادگای عێراق مۆڵەتی کۆمپانیاکانی پەیوەندیکردن نوێ ناکرێتەوە، ئەم بڕیارە لە دژی ڕێکترین و باشترین کەرت لە هەموو عێراقە. لە کاتێکدا کە یەکێکە لە قورسترین کەرتەکان لەڕووی بەڕێوەبردن، چونکە بۆ هەزاران تاوەر پێویستی بە بەستنەوەو دابینکردنی کارەبای 24 کاتژمێری هەیە. بەڵام لەگەڵ ئەوەشدا تاکە کەرتە کە لە جیهاندا بەردەوام لە گەشەسەندندایە، هەروەها تاکە کەرتە کە بە بەردەوامی و لە 24 کاتژمێردا خزمەتگوزارییەکانی بەبێ وەستان پێشکەش دەکات. بۆ زانیاریی هەموو هاوڵاتییەکی عێراقی، کۆمپانیاکانی پەیوەندیکردن تاکە کۆمپانیان کە بۆ وەرگرتنی مۆڵەتی کارکردن ملیۆنەها دۆلاریان بە دوڵەت داوە. کۆمپانیاکانمان بەهاوبەشی دەوڵەت دادەنرێن کە بە شێوازێک سێ جۆر باج دەدەن، ئەوانیش:\n- 15 % ی کۆی داهات\n- 15 % ی کۆی قازانج\n- 20 % ی کۆی داهات وەکوو باجی فرۆشتن.\nکەرتی پەیوەندیکردن یەکەم کەرت بوو کە لەکاتی فریاکەوتن و لەناکاوی نیشتیمانیدا هەڵمەتی بەخشینی پێشکەش بەڕێکخراوە حکومی و ناحکومییەکان کرد، وەكو یارمەتیدانی ئاوارەبووەکان لەکاتی شەڕی تیرۆری داعش و هەروەها لەکاتی بڵاوبوونەوەی پەتای کۆڕۆنا کە لەم دواییانەدا سەری هەڵدا.\nهەروەها پێویستە ئاماژە بەوە بکرێت کە کۆمپانیاکانی پەیوەندیکردن ڕۆڵێکی سەرەکیان لە چالاکییە کۆمەڵایەتییەکان هەبووە و بەشێوەیەکی ڕاستەوخۆ پشتگیری و سپۆنسەریان کردووە.\nکورەك تیلیکۆم شانازی بەمێژووی خۆی دەکات کە بەشێکە لە بنیاتنانی عێراق و تاکە کۆمپانیا لەنێو کۆمپانیاکانی پەیوەندیکردن کە باشترین خزمەتگوزارییەکانی لە سەرانسەری عێراق پێشکەش کردووە.\nئەرکی هەموو کۆمپانیاکانی پەیوەندیکردن ئەوەیە کە باشترین و نوێترین تەکنەلۆجیا پێشکەش بەهاونیشتمانیان بکەن کە دەبوایە زۆر پێش ئێستا خزمەتگوزاری نەوەی چوارەم 4G مان لە ووڵاتەکەماندا هەبێت، لەکاتێكدا کە جیهان ئێستا کار بە 5G دەکات، پێمان وایە بڕیاری نوێ نەکردنەوەی مۆڵەتی کۆمپانیاکانی پەیوەندیکردن زیانی سەرەکی بە هاوڵاتیان دەگەیەنێت. دەبوایە لەکاتی دەرکردنی بڕیارێکی لەمجۆرە پێشنیازێکی باشتریان پێشکەشیان کردبوایە، کە ئاشکرایە هیچ بژاردەیەکی تر نییە جگە لە درێژکردنەوە، چونکە بەم بڕیارە هاوڵاتی زەرەرمەندی یەکەم دەبێت لە دواکەوتن و ڕاگرتنی کارپێخستنی تەکنەلۆجیا و پێشکەشکردنی خزمەتگوزاری نوێ بۆئەوەی بەردەوام لەگەڵ جیهان لەپێشکەوتن دابین. هەروەها جگە لەوەی کە لەسەرداواکاری حکومەت و دەستەی پەیوەندییەکان، بڕی سەدان ملیۆن لەسەر تۆڕی 4G خەرج کراوە. کورەک تیلیکۆم بەردەوام دەبێت لەکارکردن بۆ ئەوەی هەمیشە باشترین خزمەتگوزارییەکان بۆ هاووڵاتیانی عێراق دابین بکات.


سەرکردەیەک هەوڵی کوژاندنەوەی ئاگری ئەمازۆن دەدات و لە دارستان ون دەبێت\nهەرمان خالید 30/08/2019 - 14:11 بڵاوکراوەتەوە لە جیهان\nسەرکردەیەک لەکاتی هەوڵدان بۆ کوژاندنەوەی ئاگرەکانی دارستانی ئەمازۆن، لە دارستانەکە ون دەبێت.\nئێوارەی رۆژی پێنجشەممە 29-8-2019، ئیڤۆ مۆرالیس، سەرۆکی بۆلیڤیا بەشداریی هەوڵەکانی کوژاندنەوەی ئاگری دارستانی ئەمازۆنی لە نزیک گوندی کابیۆ مویرتۆ لە رۆژهەڵاتی وڵاتەکەی کرد و تا شەو لەو دارستانە مایەوە.\nئیڤۆ مۆرالیس ئەمڕۆ هەینی بە رۆژنامەنووسانی راگەیاندووە، شەوی رابردوو تووشی مەترسییەک بووە، کە لە ناو دارستانی ئەمازۆن نزیکەی یەک کاتژمێر رێگای لێ ون بووە، بەڵام دواتر سەربازانی سوپای وڵاتەکەی رزگاریان کردووە.\nلە ناوەڕاستی ئەم مانگەوە (مانگی 8ـی 2019) ئاگر لە شوێنە جیاوازەکانی ئەمازۆن کەوتووەتەوە، بەمەش هەڕەشەی لەناوچوونی ئەو دارستانە،، کە بە سییەکانی زەوی دەناسرێ، هەیە، کە بەشی سەرەکیی ئۆکسجینی جیهان و پێویست بۆ مرۆڤایەتی، دابین دەکات.\nئەمازۆن، دارستانێکی زۆر فراوانە، رووبەرەکەی 550 ملیۆن هێکتارە و کەوتووەتە ناو خاکی نۆ وڵات (بەرازیل، پیرۆ، کۆڵۆمبیا، ڤەنزوێلا، گویانای فەرەنسی، سۆرینام، گیانا، بۆلیڤیا و ئیکوادۆر).\nبەوێنە.. ئاگرێکی گەورە لە بازاڕی شۆریجە کەوتەوە\nبەرازیل بە مەرج هاوکارییەکان بۆ کوژاندنەوەی ئاگری ئەمازۆن قبوڵ دەکات\nبەوێنە.. ئاگرێکی گەورە لە دارستانەکانی فەرەنسا دەکەوێتەوە


لێدوانی ویکیپیدیا:وتارە باشەکان - ویکیپیدیا، ئینسایکڵۆپیدیای ئازاد\nلێدوانی ویکیپیدیا:وتارە باشەکان\n@Serchia: ئەم سیاسەتە لە ویکیپیدیای ئینگلیزییەوە وەرگێردراوە تکایە چاوێکی پێدا بخشێننەوە و ئەگەر توانیتان پەرەی پێبدەن.—ژیار مێرلن وتووێژ  ٠٩:٣٨، ١٦ی تشرینی دووەمی ٢٠١٦ (UTC)\nجگە لەمە، دەبێت کە ئامرازێکی خوودکرا هەبێت بۆ هێنانی ئەو وتارانەی کە تاگی وتاری باشیان لێدراوە. کۆبکاتەوە. نەک ئەوەی دانە بەدانە لێرە زیادی بکەیین. - ئیبراهیم وتووێژ ١٦:١٢، ٢٥ی کانوونی دووەمی ٢٠١٧ (UTC)\nبە تەواوی نازانم مەبەستت لە چییە، بەڵام ئەگەر مەبەستت لە ئەوەیە کە پێویستیمان بە شوێنێکە کە وتارە باشەکانی لێ کۆبووبێتەوە، سەیری پۆل:وتارە باشەکان بکە. ھەر وتارێک تاگی باشی لێ درابێت خۆگەرانە دەچێتە ئەم پۆلەوە. ئەگەر مەبەستیشت لە بەشەکانە لەم پەڕەیەدا (ھونەر، کەسایەتییەکان...ھتد) ئەوە دەبێت خۆمان بۆی زیاد بکەین، لە ویکیپیدیاکانی تریش بە ھەمان شێوەن.—ژیار وتووێژ ٢٣:٥٤، ٢٥ی کانوونی دووەمی ٢٠١٧ (UTC)\n@Lost Whispers:، سپاس بۆ دروست کردنی ئەم لاپەڕەیە. تکایە پێش ئەوەی کە تاگی باش لە وتارێک بدەیت ڕای بەکارھێنەرانی تر بپرسە. بۆ دەست پێکردن ئەو وتارانەی کە وەکوو وتاری ھەڵبژێردراو دیاری کراون دەکرێ تاگی چاکیان لێ بدرێت. پیرەھەڵۆ (وتووێژ) ٢١:٤١، ٢ی شوباتی ٢٠١٧ (UTC)\n@Pirehelokan: بەدڵنیاییەوە وادەکەم، گەر ڕێکەوت بەم زووانە پەڕەیەک بۆ دەنگدان دروست دەکەم و ھەموو بەکارھێنەرە چالاکەکان ئاگادار دەکەمەوە، ئیتر کاتی ئەوە ھاتووە ئێمەش گرنگی بە وتارە باشەکان بدەین، ئەمە وەک پێشبڕکێیەکیشی لێیەت پێموابێت (کە باشە بۆ ویکیپیدیای کوردی و پێویستە) لە نێوان بەکارھێنەران، وا دەکات کە ھەوڵ بدەن وتارەکان باشتر بکەن و ویکیپیدیا دەوڵەمەندتر دەبێت. ئەو وتارانەی کە پێشووتر دیاری کرابوون ٨ دانەیەک دەبوون، ھەموویانم لابرد و ئێستە تەنھا دەبێت ٣ دانە مابێتنەوە. ھەردوو ئەو وتارەی کە سەربەخۆ بە وتاری باش دیاریم کردوون ئەیمی لی و دەرگا کراوەکەن، کە ھەردووک لەگەڵ سیاسەتەکانی وتاری باش ڕێکدەکەون. ھەمان شت پەڕەیەکیش دروست دەکرێت لەسەر ڕێنمایی بۆ ئەوەی بزانرێت چ وتارێک وەک وتاری باش شیاوە و دەبێت چی بکرێت لە داھاتوودا. ھیوادارم بەڕێوەبەرانیش گرنگییەکی زۆر بدەن بەم پڕۆژەیە چوونکە ئەمە بەڕاستی کاری بەڕێوەبەرانیشە، بەڵام من بەردەوام ھەوڵ دەدەم بۆ باشترکردنی ویکی کوردی بەبێ گوێدان بەمە، بەھەرحاڵ.—ژیار وتووێژ ٢١:٤٨، ٢ی شوباتی ٢٠١٧ (UTC)\nوتاری باش بناسن[دەستکاری]\nھاوڕێیانی بەڕێز: @Min.neel: @بنار جبار: @Shushe.yu: ھەموو ھاوڕێیانمان کە کار لەسەر ھەژماری @گرووپی قوتابخانە: دەکەن، @Kushared: @Calak: @Ibrahim aziz: @KovanBarzinji: @Serchia: @Pirehelokan: و ھەموو ھاوڕێیانی تر، ڕێگەم بدەن بە خۆشحاڵییەوە بە پڕۆژەی وتاری باشتان پێ بناسێنم. نوێترین پڕۆژەی ویکیپیدیای کوردی ناوەندی. من زۆر دەمێکە کە ھەوڵ دەدەم کە ئەم پڕۆژە زۆر گرنگە بھێنمە ناو ویکیپیدیای کوردییەوە و بە خۆشحاڵیشەوە وا تەواو دەبێت و ئێستە ھەموو زانیارییە گرنگ و بنچینەییەکان بەردەستن و بە ئاسانی ھەموو بەکارھێنەرانی تر لێی تێ دەگەن. من لێرەوە بە تکاوە داوا لە ھەر یەکەتان دەکەم کە ڕێنماییەکان و زانیارییەکانی ئەم پڕۆژەیە بخوێننەوە تاکو ئاشنای ببن و بزانن چۆن ئەمە سوودی دەبێت بۆ ئێمە. ھەروەھا داواکارم ڕای خۆتان بڵێن لەسەر چۆنێتی باشترکردنی و ھەمووان ئازادن لە دەرخستنی کەم و کوڕیاکانی تا بە خۆشحاڵییەوە ھەموویان چاک بکەم یان بکەین پێکەوە. لە ئێستادا وتارێک پێشنیارکراوە لە ویکیپیدیا:پاڵاوتنی وتاری باش، ئەمە وەک تاقیکردنەوەیەک وایە و لە ھەمان کاتیشدا ھەر لەسەر ڕای بەڕێزتان، ئەمە یەکەم وتار دەبێت کە وەک وتاری باش، بە فەرمی و لەسەر ڕای ھەمووان دابندرێت ئەگەر بپەڕێتەوە. داواکارم کە ھەمووتان دەنگی خۆتان بدەن لەوێ و ھەمووان ھەر کاتێک بۆیان ھەڵکەوت وتار پێشنیار بکەن و بیپاڵێون. من تا ئێستا تەنھا کەس بووم لەسەر ھەموو بەشەکانی ئەم پڕۆژەیە کارم کردووە و ئامادەم کردووە، بە دڵنیاییەوە ھەموو یاساکن لەگەڵ سیاسەت و ڕێساکانی ویکیپیدیای کوردی خۆمان ڕێکخراون و بە ھەمان شێوە لە ویکیپیدیای ئینگلیزی، عەرەبی و ھەندێکیش لە فارسی وەرگیراون کە یاسای گشتین. تکایە بەڕێوەبەران: گۆڕانکاری، دەستکاری بەشەکان بکەن و لەوە باشتری بکەن ئەگەر دەتوانن. ھەموو بەکارھێنەرانی تریش بە ھەمان شێوە، لەو ٢٨٬٦٣٤ وتارەی کە ھەمانە بێگوومان ھەر ١٠٠شی نەبێت نیوەی ئەو ١٠٠یە ھەر شایستەی ئەوەن کە بکرێن بە وتاری باش. ھیوادارم ھەمووان کار بکەن بۆ ئەوەی ئەم پڕۆژەیە بە زیندووێتی بھێڵنەوە. ڕێزی زۆر بۆ ھەمووان.—ژیار وتووێژ ١٥:٢٦، ٣ی شوباتی ٢٠١٧ (UTC)\nکارێکی باشە، کاک ژیار. بەڕاستی شایەنی پەرەپێدانە. ماندوونەبن. - ئیبراهیم وتووێژ ٢١:١٣، ٣ی شوباتی ٢٠١٧ (UTC)\nدەستەکانت خۆش پڕۆژەیەکی زۆرباشە، بێگوومان پێوستمان بەوتاری باشترە لەوانەی هەمانە. ئینشاڵا ئێمەش لەو پڕۆژەیە باشتر بەشداردەبین > Kushared (لێدوان) ١٤:٣٥، ٤ی شوباتی ٢٠١٧ (UTC)\nوەرگیراو لە «https://ckb.wikipedia.org/w/index.php?title=لێدوانی_ویکیپیدیا:وتارە_باشەکان&oldid=503914»\nئەم پەڕەیە دواجار لە ١٤:٣٥ی ٤ی شوباتی ٢٠١٧ نوێ کراوەتەوە.


هەرێم و سەرۆک کۆمار لەبەردەم فشاری شەقام و کوتلە شیعیەکان دا\nفشاری خۆپیشاندەران و کوتلە سیاسیەکان بۆ سەر سەرۆکایەتی کۆماری عێراق چڕتر دەبێتەوە، کە ئەو دوو لایەنە بەجیا هەوڵی سەپاندنی خواستەکانیان دەدەن و سەرۆکایەتی کۆماریان خستۆتە بەردەم چەندین هەڵبژاردەی جیاوازەوە.\nفشاری شەقام و کوتلە سیاسیەکان لەسەر سەرۆکایەتی کۆمار، پەیوەندیدارە بە کاندیدی داهاتووی سەرۆک وەزیرانی عێراقەوە، کوتلە سیاسیەکان دەیانەوێت کاندیدی ئەوان رابسپێردرێ و شەقامیش ئەمە ڕەتدەکاتەوە.\nسەرۆکایەتی کۆمار کەوتۆتە دۆخێکی ئاڵۆز و "ئیحراج" یەوە، بەو پێیەی لەنێوان شەقام و کوتلە سیاسیەکاندا دەبێت خواستی لایەکیان هەڵبژێرێت، لەکاتێکدا ئەم هەڵبژاردنە ئاسان نیە و ڕووبەڕووی هێرشی لاکەی تری دەکاتەوە.\nنەجات حسێن سەرکردە لە ڕەوتی حیکمەی نیشتیمانی شیعی، بەدەنگی ئەمەریکای وت"سەرۆک کۆمار بۆ ئەوەی ئیحراج نەبێت، دەبێت بەدەستور کار بکات، دەستوریش دەڵێت: دەبێت کاندیدی سەرۆک وەزیران لەلایەن گەورەترین کوتلەوە دیاری بکرێت."\nوتیشی"هەڵبژاردنی کاندیدی سەرۆک وەزیران لەلایەن خۆپیشاندەرانەوە کرداری نیە، ئینجا هەڵبژاردنی پێشوەختیش کاتی نیە، بۆیە باشترە سەرۆک وەزیران تۆپەکە هەڵداتە گۆڕەپانی کوتلە شیعیەکان خۆیان."\nهەڵبژاردنی کاندیدی سەرۆک وەزیران رەهەندی دەرەکیشی وەرگرتووە، بەتایبەت ئێران کار بۆ ئەوە دەکات مافی دەستنیشانکردنی کاندیدی سەرۆک وەزیران بدرێتە کوتلە شیعیەکان، بەڵام وڵاتانی نێودەوڵەتی نایانەوێت لەو مەسەلەدا ڕای شەقامی عێراقی بەهەند وەرنەگیرێت.\nنەجات حسێن ی سەرکردەی رەوتی حیکمە، وتی"مەرجەعیەت فشاری ئەمەریکا و ئێرانی رەتکردۆتەوە، بۆیە دەبێت سەرۆکایەتی کۆماریش گوێ بە فشارەکان نەدات."\nبەڵام سەرچاوەیەکی نزیک لە سەرۆکایەتی کۆمار کە داوایکرد ناوی بڵاونەکرێتەوە، بەدەنگی ئەمەریکای وت"ئێرانیەکان دەیانەوێت کوتلە شیعیەکان کاندیدی سەرۆک وەزیران یەکلایی بکەنەوە، لەوەدەترسن دەسەڵات لەدەست شیعەکان دەربکرێت."\nوتیشی"وڵاتانی نێودەوڵەتیش دەیانەوێت ڕای شەقام بەهەند وەربگیرێت، بەتایبەت تا ئێستا چەند جارێک، نوێنەری نەتەوە یەکگرتووەکان وەفدی خۆپیشاندەرانی تەحریری بردووەتە لای سەرۆک کۆمار."\nبەڵام بەپێی وتەی سەرچاوەکە، سەرۆکایەتی کۆمار نایەوێت کاندیدی سەرۆک وەزیران لە کوتلە سیاسیەکان بێت.\nئەگەرچی سەرۆک کۆماری عێراق کوردە و دەبێت لەنێوان خۆپیشاندەران و کوتلە سیاسیەکاندا خۆی یەکلایی بکاتەوە، بەڵام هەرێمی کوردستان تا ئێستا چاودێری دۆخەکە دەکات، کە رەنگە لەداهاتوودا هەرێم بە ناچاری لە دۆخی عێراق بگلێنرێت.\nهەرێمی کوردستان کاتێک لە مشت و مڕی عێراق دەگلێت، کە مەسەلەی هەمواری دەستور و یاسای هەڵبژاردن و چەند پرسێکی تر بهێنرێتە پێشەوە، لەگەڵ هێنانە پێشەوەی ئەو مەسەلانەدا، هەرێم چیتر ناتوانێت بێدەنگ بمێنێتەوە.\nخەسرەو گۆران ئەندامی سەرکردایەتی پارتی و پەرلەمانتاری پێشووی عێراق، داوادەکات کورد خۆی بۆ قۆناغی داهاتووی عێراق ئامادە بکات، وتی"مەترسی زۆر لەسەر هەرێم دروست دەبێت، بەتایبەت هەموو دەستکەوتەکانی کورد لەچوارچێوەی عێراق لە نێو دەستوردایە، گەر هەموار بکرێتەوە، مەترسیەکی گەورەیە بۆ سەر پێگەی کورد."\nوتیشی"دەبێت هەموو هێزە کوردیەکان یەکریز بین و خۆمان بۆ قۆناغی داهاتووی عێراق ئامادە بکەین."\nفشاری خۆپیشاندەرانی عێراق لەسەر هێزە سیاسیەکان هێندە بەهێزە، داواکاریەکانیان بۆ لایەنەکان هێندە مەترسیدارە، هەموو ئەو هێزانە لەهەوڵدان بۆ ئەوەی بەکەمترین زیانەوە، لەم دۆخە دەربازیان ببێت.


خەفەت خواردن بۆ جنۆکە ..٢١\nحەزقیل شەیتومانی هێنا هاواری کرد؛ بەڵام لەپڕ گوێم لەدەنگێك بوو .. لە پشتمەوە ووتی: هەروا ناهیڵین بەسەروەتەوە بڕوات ماکوان .. تەماشام کرد سەسیل ە.. جارێکیتر بەلای حيزقیلەوە ئاوڕم دایەوە نەمابوو، دیسان رووم وەرگێراوە بۆشوێن و جێگای سەسیل ئەویش نەمابوو ..\nخەفەت دایگرتم .. نەمدازانی چیبکەم هیچم دەسەڵات نەبوو.. نەمدەزانی خەفەتی حەزقیل بخۆم ..یان هێرۆ .. بەخۆشم دەووت : تخوا.. ئەوە مەعقولە من خەفەت بۆ جنۆکەش بخۆم .. زۆر بێتاقەت بووم .. وەك کورد دەڵێت : گەیشتبوومە ئەوپەڕی..\nبیرم کردوە لەو کاتەدا چی بکەم .. تەنها خوام هەیەو پاشان عەلی یەمەنی .. تەلەفوونم کرد بۆ عەلی ... هەڵینەگرت.. نامەیەکم بۆ نارد ووتم لەکوێت زۆر کارم پێتە ..ئەخ عەلی ..؟\nچوومەوە بەرو ماڵ دوای نیو سەعات عەلی نامەیەکی ناردووە.. نوسیبووی چوومەتەوە بۆ یەمەن .. ئێستا لە یەمەنم (١٧) رۆژی تر دەگەڕێمەوە .. بۆم نوسیی ژمارەی یەمەن بنێرە زۆر کارم پێتە..؟\nنوسیبووی: ئازیزم بۆ مارە دەکەیت .. ؟ بۆم نوسی لەوە گرنگترە .. خێرا خۆی تەلەفونی بۆکردم ..!\nلەڕاستیدا بۆ سێ مانگ دەچوو .. کە وەڵامەکەم دابوە پێیی ووتم باوکی وایگوتوە، ئەو ووتی ماکوان .. بەڵکو بەردەوام هەوڵم بۆ بدەیت .. منیش بەسادەی ووتم باشە .. وایزانیوە وەڵامەکەی وەرگرتۆتەوە..\n- عەلی : خێر؛ مژدەت پێییە ؟\n- ماکوان : نەوەڵا باسی مەزوعی جنۆکەکانە حەزقیل موسڵمان بووە ، کێشەی بۆ دروست بووە دەمەویت قسەت لەوبارەوە لەگەڵ بکەم .. ژمارەکەی یەمەنم بەرەێ بە کارتی ئاسمانی قسە دەکەینەوە هەرزانترە..؟\n- عەلی باشە ..ئەوە ژمارەکەیە ..\nدوای سەعاتێك پەیوەندیم پێوە کردوە هەموو باسەکەم بۆ کرد .. ووتم ئەوە حاڵ و گوزەرانی حەزقیلە ..!\nعەلی یەمەنی : جا- ڕاست دەکات ..؟\nماکوان : نازانم عیلمی غەیبم نیە ..!\nعەلی یەمەنی : مەبەستم ئەوەیە دەبێت بزانیت ئەوان زۆر درۆ دەکەن نەکو - وویستبێتی قسە لە تۆ دەربهێنیت و فێڵێکی تری ئەوان بێت لە تۆ ..!!؟\n- ماکوان : ئەخ عەلی.. ئەزانی بۆچی پەیوەندیم پێوە کرد؟؛ بیرتە .. جاڕێکیان ووتت شێخێك هەیە .. پەیوەندی لەگەڵ جنۆکەی موسڵماندا هەیە و خۆشت ووت قسەم لەگەڵکردوون سەلامیان لێکردوویت! ، جا بزانە لەڕێگای ئەوانەو ە عەمو حيزقیلمان بۆ نادۆزننەوە و چی بەسەر هاتووە هیچ نەبێت هاوکاریەکی بکەن ئەوە هەموو کارەکەی منە..؟\n- عەلی : .. ڕاستە وابوو .. هەموو هەوڵێکی خۆم ئەدەم .\nلە پاشاندا من گەڕامەوە بۆ ماڵی خۆمان ماوەیەکی زۆر ژیانێکی زۆر ئاسایم دەبردە سەر ..\nڕۆژێك کاک موستەفا پەیوەندی پێوە کردم ..\n- ووتی :ماکوان گیان خانوەکەی خۆم سەیرەکەم و هەندێك شتی ترم هەبوو فرۆشتوومە .. تەنها شوقەیەکم لێکریوە کردومە بەناوی ئازیزەوە .. ١٤٠،٠٠٠ دۆلارم هەیە دەمەوێت هەمووی بکەم بە خێرو بیبەخشمەوە.. هەموویم داناوە .. نازانم چی لێبکەم و چۆن بیدەمە دەستت؟!\n- ماکوان : واتا .. مەبەستت ١٤ دەفتەرەوە وایە ..؟\n- موستەفا: بەڵێ وایە ..\n- ماکوان : قسەیەك بکەم عاجز نابیت ؟\n- ماکوان : تەواوی خۆ سەرخۆس نیت دەستت نەکردۆتەوە بە مەشرووب خواردنەوە؟\n- موستەفا : بە پێکەنینەوە .. ماکوان گیان.. قسە لەگە سەیران بکە..؟\n-ماکوان : وەڵا خۆ پێم خۆشە با مەرحەبایەکی بکەم (دوای چۆنو چاکیو پرسینی هەواڵی ).. ووتم : بە سەیران خان ئەوەی باسی دەکات تەواوە و ڕاستە؟\n- سەیران: ئەرێ وەڵڵا.. ماکوان گیان تەواوە ماڵی ئێمەی کاوالکردوە و ئەوە حاڵ و گوزەرانمانە .. دەڵێت: هەمووی دەبەخشم لە پێناوی خوادا ماکوانیش وەکیلم بێت!.؟\n- ماکوان : کاک موستەفام بدەرێ .. ئاخر کاک موستەفا تۆ مافی ئەوەت نیە کە هەمووی ببەخەشیت بەشی ماڵو منداڵت لێداناوە .. زوڵم لە خێزانەکەت مەکە..؟\n- موستەفا : وەڵڵا بەشی هەموویانم داوە بەزیادەو ئەمە بەشی خۆمە لەهەموویان کەمترم بۆ ماوەتەوە .. من بەشی خۆم دەکەمە خێر ..کەس بۆی نیە قسە بکات ، ئەگەر هاوکاریم ناکەیت بەیەکێکی تر دەڵێم ..؟\n- ماکوان : جا - قوربان من لەخزمەتاندام چەند پرۆژەیەكت پێدەڵم ئەگەر بەقسەم بەکەیت تا قیامەت خێرت دەگات .. ئەگەر بەقسەی ماکوان دەکەیت لە ئەوروپا بیکە بە مزگەوتێك و دەبتە سەدەقەی جاری ، یاخود بیدە بەچاپخانەیەك بینرینەوە کوردستان لەوی تەنها کتێبی ئیسلامی وشەرعی پێچاپ دەکەین ئەوەش هەر سەدەقەی جاریە ، یاخود بینێرەوە بۆ خەستەخانەی هیوا .. یان ئەیدەینەوە منداڵانی هەتیوو لە کوردستان .. یەشتا نەیهێشت قسەی تری بۆ بکەم ..\n-: ووتی: ئەوە تۆم کرد بە وەکیل بیکە بە مزگەوت لە نەرویج ..! تەلەفونی داخستەوە ، هەڵەبەت دوای خواحافیزی ..\nمنیش قسەکەم بەهەند وەرنەگرت زۆر گوێم پێنەدایەوە..\nرۆژێكان چووم بۆ ئوسلۆ .. بۆ سەردانی رەفیق و برادەرانی خۆم .. لە دوکانی شیرینیەکی ئێرانی لامدا ..دەستم کرد بە شیرین وقاوە خواردن هەر خۆمم بووم چاوەڕوانی کوڕکی برادەرم دەکرد .. کەسێك هاتە ژوورەوە سڵاوی کردو تەماشای ووردی دەکردم .. هاتە پێشەوە لە نزیکەوە - ووتی: جەنابت کاك ماکوانی ؟\n- ووتم: بەڵێ .. لەبەر هەڵسام و خوڵکم کرد دانیشیتو قاوەیەکم بۆ بانگ کرد لەگەڵ هەندێك زلوبیاو بامێو شیرینی دیکە .. عەرزم کرد جەنباتان کێن؟ ، لەکوێ بەخزمەتی یەکتری گەیشتووین ؟\n- ووتی: من ناوم سەریاسە ..ساڵی ٢٠٠٢ هاتمە نەرویج ئێوارەیەکی زۆر سارد بوو .. لە وویستگەی شەمەندەفەر هاتم پێم ووتی عەرەبی یا کوردی .. تۆش ووت فەرموو من کوردم ، ووتم تازە هاتوومەتە نەرویج هیچ نازانم چی بکەم .. ئەو ئێوارە منت بردوە بۆ ماڵەکەی خۆت و لەگەڵ پیاویکی تر دەژیات ناوی کاک مەلا یاسن بوو ؟\n- ماکوان : راستە دەفەرمووی وەڵاهی من هەر بیریشم نەمابوو، دەی ئێستا چۆنی شوکر بۆ خوا ئیقامەت وەرگرتوە ؟\n- سەریاس : بەڵێ .. وا چەند ساڵێکیشە رەگەز نامەی ئەم ووڵاتەم هەیە و ژنم هێناوە دوو منداڵیشم هەیە سوپاس بۆ خوا .. ئەزانی کاك ماکوان من جاروبارش لە پاڵتۆك گوێت بۆ دەگرم ..\n- ماکوان: ڕاست دەکەی خۆشحاڵ بووم .. ئەی هەر لە ئۆسلۆ دەژی؟\n- سەریاس: نەوەڵڵا لە شاڕێکم نزیکی- بێرگن- .. بەسەردان هاتومەتە ئۆسلۆ ، مزگەوتەکان دەگەڕێن ، لە وشارەی ئێمە کڵێسایەك هەیە شارەوانی دەیفرۆشێت کەس ناچێتە ناوی و کڵێساکە ئەندامی نەماوە ، دوای سێ ملیۆن کرۆنی لێدەکەن ، مزگەوتەکەشمان لە گەڕەكێکدایە دەڵێن : نابێت مزگەوت لەو گەڕەکەدا هەبێت .. بیناکەشی کرێییە.. ئەگەر تا مانگی داهاتووو چۆڵی نەکەن دەرمان دەکەن .. جا هاتووم بۆ ئۆسلۆ لەگەڵ هەندێك برای تر لە سۆماڵی و عەرەب و ئەفغانی و چیچانی، بۆسنی .. بۆ کۆکردنەوەی پارە لە ئۆسلۆ، خۆشمان ئەهلی مزگەوتەکە نزیکەی ملۆنێك کرۆنمان هەیە.. جا کڵێساکەش خراوتە موزایەدەوە ئێمە دەتوانی ملیۆنکە دابێنی و وەریگرین، بەڵام کابرایەکی نەرویجی نازی رەگەز پەرست دەڵێت من دەیکڕم دووملیۆن ئەدەم نەکریت بە مزگەوت بیکەن بە بازاڕ.. جا ئەو کێشەیەمان هەیە ..\n- ماکوان : یەك دەقە پەلە مەکە.. بزانم هەموو پارەکەتان بۆ پەیدا ناکەم .. بەو مەرجەی مزگەوتەکە ناو بنێن موستەفا ..؟\n- سەریاس : وەڵا حەز دەکەی ناونی دەنێن ماکوان .. !\n- ماکوان : نا موستەفا بەلاوە گرنگە .. ناوی پێغەمبەری خوایە .. ئەو کەسەشی پارەکە ئەدات ناوی موستەفایە .. جا بابزانم پارەکە ماوە ..\n- سەریاس : کاک ماکوان بەڕاستە.. ئەوە بجدیتە ؟\n- ماکوان : هەرزۆر بەڕاستمەو بەجدیمە.. پەلە مەکە با هەڵیگریت .. دووجەر جەرەسم لێدا هەڵینەگرت .. بێ هیوا بووم .. ووتم بەداخەوە ڕێنکەوت ئێستا وەڵامەکەت بدەمەوە ، بەڵام کەسێك هەیە.. خێر دەکات بەو دەڵیم و وەڵامت لێدەگێرمەوە تەلەفونەکەتم بدەرێ..؟\n- سەریاس: زۆر خۆشحاڵی و مەمنونی دەربڕی بانگی رەفیقەکانی کرد بە تەلەفوون و هاتن و ناساندم بەهەموویان و سۆمالییەکەی رەفیقی سەریاس پێشتر رەفیقی خۆم بووە .. لە کەمپدا بەیکەوە بووین .. باوەشمان کرد بەیەکدا زۆر خۆشاڵی خۆی دەربڕی ، ئەحمەدی سۆماڵی ووتی من و ماکوان لە باکوری نەرویج بەیکەوە مزگەوتێکی ترمان دروست کردوە ..\n-ماکوان : خۆشحاڵیم بۆ ئەحمەد دەربڕی حافز قورئانە و کوڕێکی زۆر بەڕێزە .. لەم قسەو باسانەدا بووین ، لە پر تەلەفوون لای کاک موستەفاوە کرا .. باسی ئەو داوایەم بۆ کرد کە دەیانەویت مزگەوتێك بکڕن و ئێستا لای مندا وەستاون موحتاجی پارەن ..دەڵێ چی لەسەر وەعەدەکەی خۆت ماوی کاک موستەفا گیان ..؟\n-موستەفا : ماکوان گیان پێیان بڵێ ئێستا با بێن پارەکە ئامادەیە ..!!\n- ماکوان : زۆر باشە ئێستا دێنە خزمەتت و هاوکاری تەوایان بکە ..\n- موستەفا : تۆ بەتاما نیت بێت بۆ لام ماکوان ؟\n- ماکوان : نەبەخوا توانام نیە وەعدم داوە بە برایەك بێت بۆلام ؟\n- موستەفا: وەڵا نەیەیت پارە نادەم بەکەس ..؟!\nهەموو جەماعەت ووتیان بۆ خاتری خوا ماکوان وەرەلەگەڵمادا خوای گەورە کارەکەمانی ئاسان کردوە .. دەی تۆ وەرە..لەگەڵماندا .. بە کاك موستەفام ووت: باشە دێم لەخزمەتاندا دەبم ئاگاداربن ٣ سەیارەین .. جێگەمان دەبێتەوە لەماڵەکەتاندا ..؟\n- بەڵێ زۆر جێگا .. بێ خەم بە..\nماکوان : ئەدەرسی ماڵەکەتان بنێرە من نازانم لەکوێدایە ..؟\n- موستەفا : هەر ئێستا ..\n- ماکوان : کەوتینە ڕێ ئەحمەد سۆماڵی وسەریاس هاتە لای من تا شارەکەی ماڵی کاک موستەفا بە دەم قسەی خۆش و قسەکردنەوە چووین ..\nچووینە ماڵی کاك موستەفا سەیران خان -نانێکی خۆشی دروستکردو - بێ ئێوە ناخۆش خوێنەری بەڕێز تێرو پڕمان خوارد _ کاك موستەفا پارەکەی هێناو کردیە کۆشی من و منیش دامە ئەحمە د سوماڵی لەبەرچاو هەموو ئیدارەی مزگەوتەکدا ئەوچەند کەسە پارەکە ژماردیان و وەصلێکی مۆرکراوی ئیدارەی مزگەوتەکەیان دایە دەست کاك موستەفا ، سبحان اللە .. کە ووتم مزگەوتە ناودەنێن بەناوی موستەفا .. لە خۆشیدا دەستی کرد بەگریان .. باوەشمان پێدا کردو ئەحمەد ووتی ئەم ساڵ لەگەڵ قافڵەی خۆمان بەیەکەوە دەچین بۆ حەج وەك دیاری مزگەوتی موستەفا ، لە ڕێگا باسی ژیانی موستەفام کرد بە کورتی بۆ ئەحمەد و سەریاس .. سەفەری حيجیان بۆ ڕێك خست .. بە دیاری\nماڵئاوایمان کرد : لە دەرگاکەدا بە سەیران خانم ووت : دەنگو باسی هێرۆ چۆنە سەردانتان دەکات ؟\n- ووتی : هیچ ئاگام لێی نیە ، ئەوەندە نەبێت .. دایکی ووتویەتی .. کە زۆر نەخۆشە ، جاڕێك ئازیز چووبوو بۆلای بە ئازیزئ ووتوبوو ئیتر مەیە بۆلام دەریکردبوو..!؟\nماکوان : ئەی ئازیز چۆنە ، لەگەڵ نوێژەکانیدا باشە.. ؟\nسەیران : هەر خەریکی موزیك و چیقە چیقە، دەیکاتو بەزۆر پیدەکەینو بیر دەچیتەوە ئیتر ئاوایە ..\n- ماکوان : چۆن ژمارەی تەلە فونی هێرۆم دەست بکەوێت، ئەو ژمارەی کە لای منە داخراوە؟\n- سەیران خان : بۆت پەیدا دەکەم .. ان شاء اللە\nئیدارەی مزگەوتی موستەفا پێش من دەرچووون لەماڵەکەو ڕۆشتنەوە بەرەوە شاری بێرگن، چونکە شارەکەی ئەوان ٨ سەعات دووە بوو.. منیش ٢٠ دەقەیقە دوور بووم ، بۆیە تۆزێك مامەوە لە پارکی شوقەکاندا لەگەڵ کاک موستەفاو سەیران خاندا و ووتم: کاك موستەفا چی وای لێکردی بەوشێوەیە مامەڵە بکەیت ، ئەو هەموو پارەیە ببەخشیت ؟\n- موستەفا: ماکوان ئەوەتەی من بیرم بێت پارەم هەبووە ..لە ساڵی ١٩٩٦ لەسلێمانی ئەوەی کە بینیومە بۆت باس دەکەم .. شەوێك خەم بینی بەتۆوە .. لە خەونمدا لەماڵە کۆنەکەمان کە فرۆشتم لەوی ووتت موستەفا چیت هەیە بیفرۆشە بۆ بۆت دەکەم بەخێر ..؟\nرۆژان رۆیشت واساڵی ٢٠١٤.. بە ئەمری خوای گەورە تۆم لەوماڵەی خۆماندا بینی چەند مانگێك لەمەوبەر خەونەکەم هاتەوە یاد ئەو خەونەم بیر کەوتوە ساڵی ١٩٩٦ بینیبووم بۆیە بریارمدا خەونەکە بهێنمەوە دی .\n- ماکوان : ڕستە کا موستەفا گیان ئەوە خەوی قەدەریە .. مرۆڤ رۆحی لەگەڵ قەدەتیدا تێکەڵ دەبێت.. زۆر چار رووداویك بە خەو دەبنیت دوای دووبارەی دەکاتەوە لە واقیعدا..\nدوای ماڵ ئاوایم لەماڵی کاك موستەفا - سواری سەیارە بووم بەرەوە ماڵ خۆمان .. لەڕێگادا پیاوێك دەرۆشت زۆر لەباوکم دەچوو ..منیش باوکم لە ساڵی ١٩٩٢ وە کوژراوە خوای گەورە بە شەهید قوبوڵی بکات ..نەچووبومە سەر جادەی خێرا هەر لە کۆلەنەکانی شارەکەی ماڵی کاک موستەفا بووم .. سەیارەکەم هێواش کردوە .. دەموچاوی باوکم بوو .. لەخۆشیدا دەبەزیم باوەشی پیدا بکەم .. بەنەرویجی ووتی ببورە من تۆ یەکتری دەناسین ؟\n- منیش بە کوردیەکەی خۆم ووتم کاکە .. جا من بە باوکم دەگووت کاکە .. من ماکوانم ماکوان..؟\n- کابرا .. کەلەباوکم دەچوو .. بەنەرویجی ووتی من تێناگەم دەڵی چی ؟ چیت لەمن دەوێت؟\nمنیش بەزووی دەستم کردوە بە قسەکردن بەنەرویجی و ووتم ببورە : وامزانی کەسێکی خۆمی هەڵە تیگەیشتم .. ئەوم جێهیشت بڕۆمەوە ناو سەیارەکەم ..\nتەماشام کرد سەرێك لە پێشی سەیارەکەم دانیشتوە ، بەپەلە ڕامکرد تەماشام کرد خاڵە حەزقیلە ، لە خۆشدا ووتم حەزە گیان ماوی ؟؟ خەریك بوو لە دەرگاکەی ئەوە سەرکەوم تا چوومە شوینی خۆم و دانیشتم .. ووتم بینە باماچت کەم ماڵت ئاوابێت ئەزانی چەندە پەرۆشت بووم ؟\nبۆ خوێندنه‌وه‌ى به‌شى نۆزده‌يه‌م كليك لێره بكه\nبۆ خوێندنه‌وه‌ى به‌شى بيسته‌مكليك لێره بكه


17 کەس بریندار بوون -\n17 کەس بریندار بوون\nBy کوردپورتال on\t كانونی یه‌كه‌م 6, 2015 جڤاك دەنگوباس نویترین\nکوردپورتال- ژ – ئەڤرۆ، نیوز، مللەت جەمال:\nل چار رۆژێن بوری ژ ئەنجامێ چەندین روودانێن ھاتنوچوونێ 17 کەس برینداربووینە و ئەگەرێ زوربەیا ڤان روودانان نەکونترولکرنا ترومبێلێ بوویە ژ ئەگەرێ لەزاتیێ.\nل رێکەفتی 3/12 ل فەتحا گەڤەرکێ روودانەکا جورێ خشاندن روودایە ژلایێ ترومبێلا ھوندای تایبەت و سەرەرای برینداربوونا کەسەکی زیانێن مادی گەھاندینە ستوونەکا کارەبێ و ھێمایەکێ ھاتن و چوونێ.\nل ھەمان رۆژ روودانەک ژ جورێ لێکدان د ناڤبەرا سێ ترومبێلان دا پەیدابوویە ژ جورێن تویوتا کرولا کرێ ، کیا سورینتو ھەلگرا تابلویەکا سەربازی و ترومبێلەکا میری ژ جورێ فورد روودا و د ئەنجام دا چار کەس برینداربوون.\nل رێککەفتی 4/12 ل دەمژمێر 9:44 خولەک شەڤ ل نیزیک سوپەر مارکێتا مازی رووداتنەک ناڤبەرا سێ ترومبێبلان دا روودا bmw تایبەت فحس نەینەوا و ھوندا تایبەت ھەولێر و جێب تایبەت دھۆک د ئەنجام دا دو کەس برینداربوون.\nل ھەمان رۆژ و ل دەمژێر 6:55 خولەک سپێدێ ترومبێلەکا تویوتا کرێ ژ بن کونترولا شوفێری دەرکەفتیە و ب ستوونەکێ کارەبێ کەفتیە و کەسەک برینداربوو.\nھەر ل ھەمان رۆژ ل نێزیک گوندێ تەلوە روودانمەکا ژ جورێ لێکدان د ناڤبەرا سێ ترومبێلان پەیدا بوویە ئەو ژی تایبەت بەغداد ھوندا، دھوک تایبەت کەیا و دھوک تایبەت bmw د ئەنجام دا 8 کەس برینداربوون


بەڕێوەچوونی خۆپێشاندانێکی هاوبەش لەلایەن کۆمیتەکانی هەر دوو لایەنی حیزبی دێموکرات لە ڤییەن – KDPmedia\nHomeئۆتریشبەڕێوەچوونی خۆپێشاندانێکی هاوبەش لەلایەن کۆمیتەکانی هەر دوو لایەنی حیزبی دێموکرات لە ڤییەن\n14/07/2021 ئۆتریش, هەواڵ\nلە ٣٢هەمین ساڵوەگەڕی شەهیدانی ڤییەن بۆ ڕێزگرتن لە ڕێبەری مەزن دوکتور قاسملوو و هاوڕێیانی شەهیدی و هەروەها هەرچی زیاتر نیشاندانی ڕووی دزێوی کۆماری تروریستی ئیسلامیی ئێران بەرنامەیەکی هاوبەشی کۆمیتەکانی حدکا و حدک لە وڵاتی ئۆتریش لەژێر ناوی “کۆمیتەی حیزبی دیمۆکرات”دا بەڕێوەچوو.\nلە شاری ڤییەن پێتەختی وڵاتی ئوتریش و لە بەر دەرگای ئەو باڵەخانەیەی کە ٣٢ ساڵ لەمەوبەر دیپلۆمات تێرۆریستەکانی کۆماری ئیسلامیی ئێران، ڕێبەری مەزنی گەلی کورد دوکتور قاسملوو و هاوڕێیانیان شەهید کرد، خۆپێشاندانێکی هاوبەشی کۆمیتەکانی دوو لایەنی حیزبی دێموکرات بەڕێوەچوو.\nبەرنامەکە بە سروودی نەتەوایەتی “ئەی ڕەقیب” و ساتێک بێدەنگی بۆ ڕێزگرتن لە گیانی پاکی شەهیدان و بەتایبەتی شەهیدانی ڤییەن دەستی پێکرد. پاشان لەلایەن دوکتور “جەزا ساڵحی “وەک نوێنەری هەر دوو کۆمیتەی حیزبی دێموکرات بە زمانی ئاڵمانی پەیامێک پێشکەش کرا. دواتر بەڕێز “حەمەکەریم” نوێنەری یەکیەتیی نیشتمانی کوردستان و هەروەها بەڕێز “دانا” نوێنەری مەڵبەندی کوردی لە شاری ڤییەن پەیامەکانی خۆیان پێشکەشی هاوڕێیانی بەشداربوو کرد.\nشایانی باسە لەلایەن ئەندامان و دڵسۆزانی حیزب و گەل، چەپکەگوڵی ڕێز و ئەمەگناسی لە شەهیدانی ڤییەن لەسەر مۆنۆمێنتی شەهیدان دانرا.


پیلانی شیعی – ئێرانی له شنگال و ڕۆڵی په‌كه‌كه\n:: PM:01:40:13/01/2021 \nله ماوه‌ی ته‌نیا یه‌ك هه‌فته‌ی رابردوودا، له‌ناو كه‌مپه‌كانی تایبه‌ت به ئاواره‌كانی كوردانی ئێزیدی له پارێزگای دهۆك، شه‌ش كه‌س كۆتایان به ژیانی خۆیان هێناوه. ئه‌م ڕووداوانه دۆخی ناله‌بار و كاره‌ساتباری ژیانی كوردانی ئێزیدی له‌ڕووی مادی، مه‌عنه‌وی، ده‌روونی و كۆمه‌ڵایه‌تییه‌وه، به باشی وێنا ده‌كات.\nهاوكات له شنگال كه گه‌وره‌ترین شارۆكه و ناوه‌ندی كوردانی ئێزیدییه، هه‌وڵێك بۆ به‌رجه‌سته‌كردنی هێما و سیمبۆله‌كانی تایبه‌ت به ئاینزای شیعه و گۆڕینی دیمۆگرافیای ئه‌و شارۆكه‌یه له‌لایه‌ن حه‌شدی شه‌عبییه‌وه له ئارادایه.\nده‌ڤه‌ری شنگال و كوردانی ئێزیدی، له‌لایه‌ن داعشه‌وه قورسترین زیانیان به‌ركه‌وت\nله هه‌مان كاتدا له‌لایه‌ن په‌كه‌كه و هێز و گرووپه‌كانی سه‌ربه حه‌شدی شه‌عبییه‌وه، ڕێگری له جێبه‌جێكردنی ڕێككه‌وتنی نێوان هه‌رێم و به‌غدا بۆ ئاساییكردنه‌وه‌ی دۆخی شنگال ده‌كرێت. پێده‌چێت پیلانێكی شیعی – ئێرانی، له شنگال به‌ڕێوه بچێت كه حه‌شدی شه‌عبی و په‌كه‌كه جێبه‌جێكاری هاوبه‌شی ئه‌م پیلانه‌ن.\nده‌ڤه‌ری شنگال و كوردانی ئێزیدی، له‌لایه‌ن داعشه‌وه قورسترین زیانیان به‌ركه‌وت. ڕێكخراوی تیرۆریستی داعش جێنۆسایدێكی گه‌وره‌ی به‌سه‌ردا هێنان و به هه‌زاران كه‌سی لێ كۆمه‌ڵكوژ و چه‌ند ئه‌وه‌نده‌یشی لێ بێ سه‌روشوێن كردن. ئه‌وانه‌یشی به‌هه‌ر شێوه‌یه‌ك توانیان خۆیان ڕزگار بكه‌ن، نزیكه‌ی حه‌وت ساڵه له كه‌مپه‌كان و له دۆخێكی نه‌شیاو و ناله‌باردا ژیان به‌سه‌ر ده‌به‌ن.\nسه‌ره‌ڕای ئه‌وه‌ی شنگال له ساڵی ٢٠١٥ به ده‌ستی هێزی پێشمه‌رگه‌ی كوردستان ئازاد كراوه، به‌ڵام زیاد له 80% ئاواره ئێزیدییه‌كان نه‌گه‌ڕاونه‌ته‌وه سه‌ر ماڵوحاڵی خۆیان و هێشتا له كه‌مپه‌كاندا ده‌ژین. حكوومه‌تی عێراقی له ئاست ئێزیدییه‌كاندا زۆر بێ خه‌مه و هاوكاری حكوومه‌تی هه‌رێم (كه خۆی له قه‌یراندایه) ناكات، له‌پێناوی باشتركردنی دۆخی گوزه‌رانی ئاواره‌كان و گه‌ڕاندنه‌وه‌یان بۆ زێدی خۆیان. به‌غدا ته‌نانه‌ت هێشتا ددانی به‌و جێنۆسایده‌دا نه‌ناوه كه داعش له شنگال كردوویه‌تی.\nزیادبوونی ڕێژه‌ی خۆكوژی، توندوتیژی له‌ناو خێزانه‌كان، تێكچوونی باری ده‌روونی، هه‌ژاری و ده‌ستكورتی و.. تاد، ده‌ره‌نجامی خه‌مساردی عێراق و كۆمه‌ڵگای نێوده‌وڵه‌تییه له‌باره‌ی كوردانی ئێزیدی. كۆرۆنایش قه‌یرانه‌كه‌ی قووڵتر كردووه.\nدوای په‌لاماری داعش بۆ سه‌ر شنگال، په‌كه‌كه به پاساوی به‌هاناوه‌چوونی كوردانی ئێزیدی، هێزی چه‌كداری ڕه‌وانه‌ی ئه‌و ده‌ڤه‌ره كرد، به‌ڵام ڕاستییه‌كه‌ی ئه‌م كاره‌ی په‌كه‌كه ئامانجی تری له پشته‌وه بوو. په‌كه‌كه نه‌ك بۆ یارمه‌تیدانی خه‌ڵكی شنگال، به‌ڵكو بۆ داگیركردنی ئه‌و ناوچه‌یه هاتبوو. له‌پێناو ئه‌و ئامانجه نه‌گریسه‌شدا خۆی خسته ئامێزی حه‌شدی شه‌عبی و پشتی به ئێران و به‌ره‌ی شیعه به‌ست.\nپه‌كه‌كه یه‌كه‌مین ڕێكخستنی حه‌شدی له‌ناو كورددا دروست كرد\n"په‌كه‌كه یه‌كه‌مین ڕێكخستنی حه‌شدی له‌ناو كورددا دروست كرد"، به‌وه‌یش په‌كه‌كه له شنگالدا یه‌كێك له خولیا دێرینه‌كانی بۆ گه‌یشتن به ده‌سه‌ڵات و حوكمڕانی ده‌هێنێته دی، هاوكات ئه‌و ناوچه‌یه وه‌ك ڕێڕه‌وێك بۆ گواستنه‌وه‌ی چه‌كی ئێرانی بۆ سووریا و پێچه‌وانه‌كه‌یشی چه‌كی رۆژئاوای كوردستان بۆ قه‌ندیل به‌كار ده‌هێنێت. هاوكات له‌و سنووره‌دا كۆمه‌ڵێك كاری نایاسایی و قاچاخ ئه‌نجام ده‌دات.\nناوچه‌ی شنگال و هه‌ڵكه‌وته جیۆگرافییه‌كه‌ی بۆ ئێران و حه‌شدی شه‌عبی پێگه‌یه‌كی جیۆستراتیجی هه‌یه و هیلالی شیعی له عێراقه‌وه به شام و لبنان ده‌به‌ستێته‌وه. هاوكات له‌ڕووی مێژووییه‌وه بنه‌ماڵه‌ی ئیمام حوسێن دوای ڕووداوه‌كه‌ی عاشوورا له كه‌ربه‌لا، له‌ڕێی شنگاله‌وه بۆ دیمه‌شق گوازراونه‌ته‌وه. بۆیه شنگال به ڕێی "سه‌بایه" ده‌ناسرێت و له‌ڕووی ئاینییه‌وه بۆ شیعه جێی بایه‌خه.\nبه‌ره‌ی شیعه له‌ڕێی چه‌كدارانی په‌كه‌كه‌وه، به‌شێك له ناوچه‌كانی شنگالی كۆنتڕۆڵ كرد. دوای ڕووداوه‌كانی ١٦ی ئۆكتۆبه‌ری ٢٠١٧یش، حه‌شدی شه‌عبی ڕاسته‌وخۆ هاتنه ناوچه‌كه و هاوته‌ریب له‌گه‌ڵ چه‌كدارانی په‌كه‌كه ئیداره‌یه‌كی ناشه‌رعییان هێنایه سه‌ركار و به‌ڕێوه‌به‌رایه‌تی یاسایی ناوچه‌كه‌یان وه‌ده‌ر نا. به‌وه‌یش بێ سه‌روبه‌ره‌یی و پاشاگه‌ردانی له شنگال زیاتر په‌ره‌ی سه‌ند و دۆخه‌كه‌ی به‌مڕۆژه گه‌یاند.\nشیعه وه‌ك چۆن له ته‌واوی ناوچه سوننه‌كانی عێراق، پیلانی پاكتاوی ڕه‌گه‌زی و گۆڕینی دیمۆگرافی و باڵاده‌ستكردنی هه‌ژموونی خۆی به‌ڕێوه ده‌بات، له شنگالیش به‌هه‌مانشێوه كۆمه‌ڵێك پڕۆژه و به‌رنامه‌ی مه‌ترسیدار به‌ڕێوه ده‌بات. له ماوه‌ی ئه‌و چه‌ند ساڵه‌ی دواییدا چه‌ندان مه‌زارگه‌ی شیعه له‌ناكاو و وه‌ك قارچك سه‌ریان ده‌رهێناوه. ڕێكخراو و كۆمه‌ڵه و ناوه‌ندی ڕۆشنبیری تایبه‌ت به شیعه، حوسه‌ینییه و مزگه‌وت و... تاد، دروست كراون. به جۆرێك سیمای شاره‌كه خه‌ریكه ده‌گۆڕێت و ڕه‌نگی شیعه به‌خۆ ده‌گرێت.\nله كاتێكدا كه شنگال ناوه‌ندی ئێزیدایه‌تییه، هیچ هه‌وڵێك بۆ بنیاتنانه‌وه‌ی مه‌زارگه و شوێنه پیرۆزه‌كانی ئاینی ئێزیدی كه داعش له‌ناوی بردوون، نادرێت. ئاوه‌دانكردنه‌وه‌ی ناوچه‌كه‌یش به مه‌به‌ست پشتگوێ ده‌خرێت. په‌كه‌كه و حه‌شدی شه‌عبیش ڕێككه‌وتنی هه‌ولێر و به‌غدا ئاسته‌نگ ده‌كه‌ن و هه‌موو هه‌وڵێك له‌پێناو ئاساییكردنه‌وه‌ی دۆخی شنگال و گه‌ڕانه‌وه‌ی ئاواره‌كان له‌بار ده‌به‌ن.\nبه‌و شێوه‌یه، خه‌ڵكی ڕه‌سه‌نی شنگال له گه‌ڕانه‌وه بۆ شاره‌كه‌یان بێ هیوا ده‌كه‌ن و سیمای ڕه‌سه‌نی ئێزیدیایه‌تی ناوچه‌كه ده‌سڕنه‌وه و پیلانی به‌شیعه‌كردنی په‌ره پێ ده‌ده‌ن.


شنه عه‌بدوڵا.. ئاوازێك به سۆزی نه‌سیم\n:: AM:10:20:13/01/2020 \nره‌سووڵ هه‌مزاتۆڤ ده‌ڵێ "كاتێ لێت ده‌پرسن تۆ كێی؟ ده‌توانی ناسنامه‌ی خۆت پێشان بده‌یت. به‌ڵام كاتێ له گه‌لێك ده‌پرسن ئێوه كێن؟ ده‌توانن زانا و نووسه‌ر و هونه‌رمه‌نده‌كانیان پێشكه‌ش بكه‌ن".\nگه‌لی كوردیش ئێسته خاوه‌نی ده‌یان كه‌سایه‌تیی به‌توانایه له بواره جیاجیاكاندا كه جێی ده‌ستیان دیاره. هونه‌رمه‌ند شنه عه‌بدوڵا محه‌مه‌د یه‌ك له ژه‌نیاره به‌تواناكانی ئامێری عوود و كه‌مانچه‌یه. كاتێك له به‌رنامه‌ی "قه‌له‌نده‌رخانه" ئه‌م هونه‌رمه‌نده‌م بینى كه به‌هه‌ستێكى جوانه‌وه عووده‌كه‌ى ده‌ژه‌نی، هه‌ستم كرد خاوه‌نی ئه‌زموونێكى گه‌وره‌ی هونه‌رییه، بۆیه به‌لامه‌وه گرنگ بوو له‌باره‌یه‌وه بدوێین.\nسه‌ره‌تای خولیابوونی شنه عه‌بدوڵا به هونه‌ری موزیك، بۆ سه‌رده‌می منداڵیی ده‌گه‌ڕێته‌وه\nسه‌ره‌تای خولیابوونی شنه عه‌بدوڵا به هونه‌ری موزیك، ده‌گه‌ڕێته‌وه سه‌رده‌می منداڵی و وه‌ك خۆی ده‌ڵێ، "له منداڵیمه‌وه ئاشنا بووم به مامۆستای هونه‌رمه‌ند ولیه‌م یۆحه‌نا كه وانه‌ی موزیكی پێ ده‌گوتینه‌وه له باخچه‌ی منداڵانی سلێمانی، له‌وێ ئامێره موزیكییه‌كانی پیانۆ و ئۆكردیۆن و كه‌مانچه و ریتمییه‌كانی لێ بوو، مامۆستا ولیه‌م زۆر منداڵه‌كانی خۆشده‌ویست، رۆژانه ئۆكردیۆنه‌كه‌ی ده‌كرده شانی و موزیكی لێ ده‌دا كه له‌وێ هۆڵێكمان هه‌بوو، رۆژێك منیش چوومه سه‌ر ته‌خته‌ی شانۆكه و نزیك بوومه‌وه له ئامێری ئۆكوردیۆنه‌كه، ده‌ستم خسته سه‌ر دوگمه‌كان و ده‌نگێكی گه‌وره له ئامێره‌كه‌وه ده‌رچوو، له‌وكاته مامۆستا ولیه‌م هات و منیش له ته‌نیشت ئۆكوردیۆنه‌كه دانیشتم، ئه‌وه‌بوو هاته لامه‌وه و ده‌ستی به‌سه‌رمدا هێنا و هانی دام بۆ فێربوونی موزیك. بۆیه ولیه‌م یۆحه‌نا وه‌ك مامۆستایه‌ك یه‌كه‌م هانده‌رم بوو بۆ ئه‌و بواره.\nزیاتر گوتی، له‌وه به‌دواوه هاتمه دنیای میوزیك و دواتر بووم به‌ژه‌نیار، به‌شداریم له ده‌یان چالاكی و فێستیڤاڵی منداڵان كرد. به‌ڵام به‌داخه‌وه ئه‌م مامۆستایه‌م ماوه‌یه‌ك بارى ته‌ندروستى تێكچوو و دواى ململانێیه‌كى زۆر له‌گه‌ڵ نه‌خۆشیدا، له رێكه‌وتى 14/9/2005 كۆچى دوایی كرد، به‌رله‌وه‌ى به‌جێمان بێڵێت، ئامێرى "عوود"ه‌كه‌ى پێشكه‌ش كردم. شه‌وێك كه ئیتر بارى ته‌ندروستى به‌ره‌و خراپی ده‌چوو، "خاتوو ڤیكتۆریا"ى خوشكى له ماڵه‌وه له‌لاى ده‌بێت و ئه‌و ته‌له‌فۆنى بۆ كردم و گوتى مامۆستا ولیه‌م بانگت ده‌كات، منیش چووم بۆ لای. مامۆستا به‌خوشكه‌كه‌ى گوت عووده‌كه‌م بۆ بێنه و بیده ده‌ستى "شنه"، پێی گوتم ئه‌وه یادگاریى منه بۆ تۆ. ئیتر فرمێسك به‌چاوم ده‌هاته خواره‌وه بۆ ئه‌و هه‌ڵوێسته‌ی.\nمنیش وه‌ك وه‌فایه‌ك بۆ ئه‌و رێز و خۆشه‌ویستییه‌ى ئه‌و مامۆستایه‌م، بڕیارم دا كارنامه‌ى ده‌رچوونم له‌سه‌ر ژیان و كارى هونه‌ریى ولیه‌م یۆحه‌نا بێت و دواتر له دووتۆی كتێبێكدا به‌ناونیشانی "ولیه‌م یۆحه‌نا، ژیان و كاری هونه‌ری" له‌سه‌ر ئه‌ركی ئینستیتیوتی كه‌له‌پووری كورد و به‌ڕاوێژی هونه‌رمه‌ند مه‌زهه‌ری خالقی چاپ كرا. ئه‌وه‌بوو له رێكه‌وتی 14/9/2013 و له ساڵوه‌گه‌ڕی كۆچی دوایی ولیه‌م یۆحه‌نا، له هۆڵی ته‌وار له شاری سلێمانی و به ئاماده‌بوونی خاتوو هێرۆ ئیبراهیم ئه‌حمه‌د، كه‌وته به‌ردیدی خوێنه‌ران.\nئه‌مه‌ش به‌شێكه له كار و چالاكییه‌كانی هونه‌رمه‌ند شنه عه‌بدوڵا:\n* له ساڵی 1991 چووه‌ته په‌یمانگای هونه‌ره جوانه‌كانی سلێمانی، ساڵی 1995 ـ 1996 به‌پله‌ی "باڵا" به‌شی موزیكی ته‌واو كرد.\n* پاش چه‌ند ساڵێك چووه‌ته به‌شی موزیكی كۆلێژی هونه‌ره جوانه‌كانی زانكۆی سه‌ڵاحه‌دین و له ساڵی 2011 ـ 2012 به‌پله‌ی "زۆر باشه" بڕوانامه‌ی به‌كالریۆسی به‌ده‌ست هێنا .\n*له ساڵی 1994 بووه‌ته ئه‌ندامی تیپی موزیكی مه‌وله‌وی و وه‌ك ژه‌نیار به‌شداریی له 22 كاری هونه‌ری كردووه.\n* له ساڵی 1997 به مامۆستای موزیك دامه‌زرا له قوتابخانه‌ی نه‌ورۆزی سه‌ره‌تایی. ئه‌و قوتابخانه‌یه پێشتر ناوى جمهوورى بوو و دواتر ناوى گۆڕا بۆ نه‌ورۆز. له‌وێ بۆ ماوه‌ى هه‌شت مامۆستاى موزیك بووه و ده‌یان چالاكی و كردنه‌وه‌ی خولی موزیكی ئه‌نجام داوه. دواتر به‌هۆی كه‌مى ژه‌نیارى كچ، گوازراوه‌ته‌وه بۆ به‌شى موزیك له به‌ڕێوه‌به‌رایه‌تى رۆشنبیرى سلێمانى. له‌وێ 20 ئاوازی بۆ منداڵان داناوه و له‌سه‌ر ئه‌ركى باوكى له‌سه‌ر سیدی تۆماری كردووه به‌ناوى تیپی موزیكى منداڵانى نه‌ورۆز.\n* له 15/1/2000 یه‌كه‌م كاری هونه‌ریی خۆی كه پارچه‌یه‌ك موزیك بوو، له كه‌ناڵی كوردسات تۆماری كردووه به‌ناوی پارچه "شنه‌ی ئاواز".\n* له ساڵی 1997 تا 2003 له "كازیوه‌ی سه‌رشه‌قام" وه‌ك مامۆستای موزیك ده‌ستبه‌كار بووه و له پێنج فێستیڤاڵ و له ده‌یان ئاهه‌نگدا به‌شداریی كردووه.\n* له 1/10/2003 له‌گه‌ڵ چه‌ند ژنه هونه‌رمه‌ندێك بووه‌ته ده‌سته‌ى دامه‌زرێنه‌رى "گرووپی كیژانی سلێمانی"، له ده‌یان ئاهه‌نگ و كۆنسێرت و به‌رنامه‌ی تایبه‌تی كه‌ناڵی گه‌لی كوردستان و له بۆنه نه‌ته‌وه‌ییه‌كان له سلێمانی و دهۆك و هه‌ولێر و سۆران ره‌واندز و كۆیه به‌شداریی كردووه.\n* له 1/5/ 2007 له كردنه‌وه‌ی فێستیڤاڵی "المدی" له هه‌ولێر له‌گه‌ڵ گرووپی كیژانی سلێمانی به‌كارێكی هونه‌ری و ژه‌نینی ئامێری عوود به‌شداریی كردووه. دواتر له‌لایه‌ن مام جه‌لالی خوالێخۆشبووه‌وه خه‌ڵات كران.\n* له ساڵی 2008 له رێوڕه‌سمی كردنه‌وه‌ی پێشانگای نێوده‌وڵه‌تی له هه‌ولێری پایته‌خت كه هاوكات بوو له‌گه‌ڵ هێنانه‌وه‌ی رووفاتی پیرۆزی ئه‌نفاله‌كان، به‌كارێكی هونه‌ری به‌ناونیشانی "رووفاتی ئه‌نفال" به‌شداریی كردووه.\n* له 2/6/2008 به كارێكی هونه‌ری به‌شداریی كردووه له رێوڕه‌سمی كردنه‌وه‌ی "ته‌لاری هونه‌ر" له شاری سلێمانی.\n* له رێكه‌وتی 20/10/2011 له ساڵوه‌گه‌ڕی كۆچی دوایی هونه‌رمه‌ند تایه‌ر تۆفیق له شاری كۆیه، وه‌ك ژه‌نیاری كه‌مانچه به‌شداریی كردووه.\n* 20 ئاوازی منداڵان و سێ ئاوازی بۆ هونه‌رمه‌ندان نیان عه‌بدوڵا و هه‌ردوو خوشك ئه‌ڤین و ئاڤان عوسمان داناوه.\n* 11 پارچه موزیكی به ئامێری عوود داناوه و تۆماری كردوون.\n* وه‌ك ژه‌نیار به‌شداریی كردووه له هه‌ردوو درامای "ئه‌حمه‌دی نه‌وتفرۆش" و "سۆرانی بۆیاخچی" له ده‌رهێنانی هونه‌رمه‌ند حوسێن میسری.\n* ئاوازی بۆ سێ ئۆپه‌رێتی منداڵان داناوه.\n* له 13/2/2013 كاتێ ژه‌نیاری به‌ناوبانگی جیهانی و به‌ڕه‌گه‌ز كورد هونه‌رمه‌ند "نه‌سیر شه‌مه" هاتووه‌ته سلێمانی، چاوی پێ كه‌وتووه و پاش ئه‌وه‌ی پارچه موزیكێكی به ئامێری عوود ژه‌نیوه، ئه‌و هونه‌رمه‌نده ده‌ستخۆشیی لێ كردووه، بۆیه كۆمه‌ڵێك "كتێب و سیدى"ی تایبه‌ت به ئامێرى عوودى پێشكه‌ش كردووه.\n* له رێكه‌وتی 20/3/2015 به‌ئامێری كه‌مان له‌گه‌ڵ هونه‌رمه‌ند په‌یمان عومه‌ر له پاركی ئازادی له شاری سلێمانی به‌شداریی كردووه له ئاهه‌نگی نه‌ورۆز.\n* له رێكه‌وتی 3/10/2015 به‌ئامێری كه‌مانچه به‌شداریی كردووه له "كۆنسێرتی خه‌ون" بۆ هونه‌رمه‌ندی عێراقی "ئه‌حمه‌د حه‌مید" له هۆڵی ته‌لاری هونه‌ری له سلێمانی.\n* له رۆژانی 15 و 16/5/2016 له‌گه‌ڵ گرووپی موزیكی "لوڕ" به ئامێری عوود به‌شداریی كردووه له كۆنفرانسی "به‌ره و ناسنامه و سه‌ربه‌خۆیی كوردستان له سه‌رده‌می جیهانگیریدا" له زانكۆی سلێمانی.\n* له رێكه‌وتی 26/7/2016 وه‌ك ژنیاری كه‌مانچه له به‌ڕێوه‌به‌رایه‌تى هونه‌ره‌كانى موزیك به‌شداریی له ئۆكستراڵی و كۆڕاڵێك به‌ناوى "ئه‌ی كوردینه"، به رابه‌رایه‌تی مامۆستا نه‌جات ئه‌مین كه نزیكه‌ى 250 گۆرانیبێژ و موزیسیان به‌شدارییان تێدا كردبوو.\n* له رێكه‌وتی 7/3/2017 له ساڵوه‌گه‌ڕی راپه‌ڕینی به‌هارى 1991 و 8ی مارسى رۆژی جیهانی ژنان، به موزیك به‌شداریی كردووه و خه‌ڵاتی رێزلێنانیان پێشكه‌ش كردووه.\nله‌دوای هه‌موو ئه‌مانه شنه عه‌بدوڵا ده‌ڵێ، باوك و دایك و خوشك و براكانم و هاوسه‌ره‌كه‌م، به‌رده‌وام پاڵپشت و هانده‌رم بوونه.\n1. چاوپێكه‌وتنی تایبه‌ت له‌گه‌ڵ هونه‌رمه‌ند شنه عه‌بدوڵا.\n2. كتێبی "ولیه‌م یۆحه‌نا، ژیان و كاری هونه‌ری" نووسینى: شنه عه‌بدوڵا. سلێمانى2013.\n* هه‌رچه‌نده ئامێری عوود مێژووه‌كه‌ی ده‌گه‌ڕێته‌وه بۆ 2500 پێش زاینی، به‌ڵام له‌سه‌ر ده‌ستی هونه‌رمه‌ندانی كورد گه‌شه‌ی كردووه، بۆ نموونه هونه‌رمه‌ندى كورد "زه‌ریاب" كه یه‌ك له ژه‌نیاره به‌توانا و ناوداره‌كانی دنیای موزیكه، له سه‌رده‌می خه‌لافه‌تی عه‌باسییه‌كان و دواتر له وڵاتی ئه‌نده‌لووس، خزمه‌تێكی زۆری هونه‌ری كردووه و په‌ره‌ی به‌ئامێری عوود داوه، ژێی پێنجه‌مى بۆ زیاد كردووه. ئێسته‌ش هونه‌رمه‌ند "نه‌سیر شه‌مه"ی به‌ڕه‌گه‌ز كورد، ناودارترین عوودژه‌نی دنیایه، نازناوی "زه‌ریابی سه‌رده‌م" پێ به‌خشراوه.


.:: پینوس ::. - رازه‌و فیلی و مریچلی\nدسته : کوردی دوشنبه، 20 آبان ماه، 1392 بازديد : 2142 بار\nڕوێۆۆهەوا فرە گەرم بێ،فیلێوکە گەرمای زورش پەی ئاردەبێ بە پەلە ئاماپەی چێرودارەکەی وچاگەنە مدرا تافێنکش بۆۆە.فیلەکە بە خورتومەکەێش شاخ وبەرگ ودارەکەیش ماڕاوە وئیلیانو مریچلەکایچ کەوتەرە واری وهێڵەکیچ گرد مەڕیە.مریچڵەکێ زووباڵێشا گێرتێووێشا نەجات دا،بەلام هێڵەکێشاجە دەشسا دەێ وهەرچی شا ڕێسا بێ بیەوپەمە.\nمریچڵەکێ بونەوبەینەنە لوای هێڵەکاشەو دەسش کەرد بە گرەوە هۆڕە.دارە کۆێۆ کە چا دەورو بەرەنە ژیوێ ،دەنگەکەش ئەژنەوی.ئاما پەی لایش وواتش:چی گرەوی ؟ مشیوچێوێوی گرینگی ڕوەش دەێ بۆکە ئێننە نارەحەتەنی .پوچی واتەنشا:عاقڵێ بونەو جە دەس داوچێوێوی،تا خیاتە بونەومەرگ وکەسێویەو مەگرەوا،بەڵام بێ عەقڵێ بونەوهەرچێوێوی بێ بایەخی هەڵسی مجاوبە دەوام خەمێۆ بە خەمەکاشا فرێ کەرا.\nمریچڵەکێ واتش:فیلی زاروڵەکیم کوشتێش، ئەگەردوسۆمنەنی ڕێوەم نیشانە دە تا حەقووێمش چەنە پسانوو.\nدارەکوەکەی واتش:یارمەتیت مدەو.دوسی راستەقینە کەسێوا وەختۆ گێچەڵی و گرفتاریەنە یارمەتی دوسەکەیش دۆ.من چەنی مەشێۆێ رەفیقەنا.ئیمە یارری ئادێ ما گەرکا،مشیۆ پێوەرە بلمێ پەی لایش، تابە یاررێ یوترینی حەقو تۆش چەنە پسانمێ وکۆچیۆ دڵما مرۆرە.\nمریچڵەکێ ودارەکوەکە لوێ پەی لاو مەشەکێ ،دارەکوەکەی بە مەشەکێ واتش: فیلێۆ ئێشش یاونان ئی مریچڵێ زاوڵەکێش بەینەنە بەردێنێ ،یارمەتی ما دە تا فیلەکەی بەینەنە بەرمێ .\nمەشەکێ واتش:هەرچیم دەسەنە بەێۆدەرێخی مەکەرو،دوسی پەی ئی جورە وەختانە.قورواقێوە رەفێقەم هەنە،خاستەرا گردیما بلمێ پەی لاێش،چاڕیچێ پەی ئی هەرمانێ یاڕڕی گێرمێ.\nگردشا لوێ پەی لاو قورواقەکێ،ئاچێوە ڕوەش دابێ گێڵناشاوە پەی قورواقەکێ. قورواقەکێ وات:وەختێۆ ئێمە چەنی یوی بیمێویوگێرتەی مابۆ،فیل مەتاۆۆهیچ کەرۆ.\nمن نەخشێوم هەن.وەختوعەسری مەشەکێ بلۆ دلێ گوش و فیلەکەی دەس کەرو بە وزەوز تا فیلەکە وەڵێ تاریک بیەو هەوای وەرمش گنۆ پۆرە.دماوە نوبەو دارەکوەکەیا مشیوم بە دەنووکەکیش چەمێ فیلەکەی کور کەرۆ.دمایچەو نوبەو منا،ملودلێ چاڵێۆێ گەورێ ودەس کەرو بە قوور قووروەنای.\nوەختێۆ فیلەکە تەژنەش بی،بە ئەژنەویەودەنگ ومن مرەجیوش ئیناناپاڵۆ گەمێ وێنە،مەێۆ پەی لاوچاڵەکێۆ گنوشەنە.\nئەگەر ئێمە ئی نەخشەیە بە رێک وپێکی بەرمێ ڕاوە،سەرگنمێ وحەق و مریچڵەکێ جە فیلەکەی مسانمێ.\nگردیشا نەخشەو قورواقەکێ شا پەسینا.هەرکامیچ شا ئەرک و وێش بە رێک وپێکی بردڕاوە.فیلەکە کەوتەنە دڵێ چاڵەکێ ونەتاواش بەربەێوە وئاورایێ گیانش بەرشی.\n(فیل وگنجشک جە کتێبو پنج افسانە یا کلیلەودمنە ترجمە آذر رضایی)\nشه وی قه در ( لَيْلَةُ الْقَدْرِ ) [ جمعه، 20 مرداد ماه، 1391 ] 6685 مشاهده\nبیره وه ری له سی روژ بوونی ره مه زان [ سه شنبه، 15 تير ماه، 1395 ] 1563 مشاهده


زایینی: ١٦-٠٤-٢٠١٢ - هەتاوی: ١٣٩١/٠١/٢٨ - ١٧:٢٣ تاران قه‌باره‌ی فۆنت:\nبەپێی هەواڵی گەیشتوو بە ماڵپەڕی کوردستان میدیا، رێکەوتی ٢٦ی خاکەلێوەی ١٣٩١ی هەتاوی، سمینارێک لەژێر ناوی "ئێران داهاتوویەکی بێ زوڵم و زۆری دەوێت"، لەلایەن پارتی گەلی سوێد و بە هاوکاریی کۆمیتەی حدک ئێران ــ سوێد، لە پارلمانی ئەو وڵاتە بەڕێوەچوو.\nپاش بەخێر هاتن کردنی میوانان لەلایەن بەڕێز "فریدریک ماڵم"، سمینارەکە بە وتەکانی بەڕێز "ئیدریس ئەحمەدی" دوکتۆرا لە زانینگەی ستۆکهۆڵم و پسپۆڕی بواری سیاسەتی دەرەوەی ئێران، دەستی پێکرد.\nدواتر بەڕێز خاتوو "مێهرئەنگیز کار" نووسەر و چالاکی مافی مرۆڤ لە ئێران سەبارەت بە پێشێلکارییەکانی مافی مرۆڤ لەلایەن رێژیمی ئیسلامیی ئێرانەوە بۆ بەشدارانی سمینارەکە دوا.\nلە درێژەی سمینارەکەدا بەڕێز دوکتور "مێرۆ عەلیار" ئەندامی کۆمیتەی ناوەندیی حیزبی دێمۆکراتی کوردستانی ئێران و نوێنەری حیزب باسێکی لەسەر فرەچەشنی و فرەنەتەوە بوونی ئێران و هەروەها کۆنگرەی نەتەوەکانی ئێرانی فیدراڵ پێشکەش کرد.\nمێرۆ عەلیار لەو پێوەندییەدا گوتی: "بەپێچەوانەی پـڕوپاگەندەکانی رێژیمی ئیسلامیی ئێران و هێندێک لایەنی دیکەی ئوپۆزسیۆن، کۆنگرەی نەتەوەکانی ئێرانی فیدراڵ بۆ ئازادی و دێمۆکراسی و ئێرانێکی فیدراڵ و سێکۆلار خەبات دەکەن".\nبەڕیز "مەریەم عەلی‌پوور" وتارێکی لە پێوەندی لەگەڵ بابەتی سمینارەکە پێشکەش کرد.\nپاشان "ناتان شاکار" هەواڵنێری رۆژنامەی "داگگێنز نیهێتەر" لە ئورشەلیم باسێکی سەبارەت بە رەوشی ناوچە و پیوەندیی نێوان ئێران و سووریە پێشکەش کرد.\nلە کۆتایی سمینارەکەدا "شەهریار ئاهی"، چالاکی سیاسی، وتەیەکی سەبارەت بە ئابووریی جیهان و رۆڵی کەنداوی فارس پێشکەش کرد. ناوبراو هەروەها ئاماژەی بە کێشەی ناوکیی ئێران و هەڵسوکەوتی رێژیمی ئێران و رۆژئاوا لەو پێوەندییەدا پێشکەش کرد.


هاوبەشێتی نێوان UNDP و Shell: گۆڕینی گەشتی فێربوون | UNDP in Iraq\nبەنین تەمەنی 12 ساڵە و لە یەکی سەرەتاییەوە لە قوتابخانەی ئەلجەوادەین بووە و هیوادارە بەردەوام بێت لە گەشتی خوێندنەکەی تا دەبێتە ئەندازیاری تەلارسازی. وێنە: فرح صايغ/ به‌رنامه‌ی نه‌ته‌وه یه‌كگرتووه‌كان بۆ په‌ره‌پێدان له عێراق/2017\nبەهۆی هاوبەشێتی UNDP و Shell یەوە قوتابخانەی ئەلجەوادیان شیاندنەوەیەکی گەورەی بۆ ئەنجامدرا و قاتی دووهەمیشی بە پۆلەوە بۆ دروستکرا.\nبەنین وتی :" بەڕای من قوتابخانەکەم زۆر جوانە ئێستا. باشترین قوتابخانەیە لە ئەلدەیر دا."\nمامۆستاکەی بەنین، موحەمەد، وتی :" نمرەی تاقیکردنەوەی قوتابیەکانیشم باشتر بوون بەهۆی باشترکردنی ژینگەی فێربوونیانەوە."\nبەنینی 12 ساڵان وتی :" من لە پۆلی شەشم و لە پۆلی یەکەوە لە قوتابخانەی ئەلجەوادیان بووم. خۆم و خوشکە بچوکەکانیشم دێین بۆ ئەم قوتابخانەیە."\nلەنێو چەندان ئاستەنگیدا، بەنین و هاوپۆلەکانی بەهۆی بچوکی پۆلەکانیانەوە توشی گرفت بووبوون. نزیکەی 50 قوتابی لە یەک پۆلدا بوون و ئەم قەرەباڵغیە وایکردبوو لەسەر رەحلەی یەکتر دابنیشن و هزری مامۆستاش بەم قەرەباڵغیەوە بڕوات، ئەمەش لە دەرەنجامدا کاریگەری دەکردە سەر ڕێژەی تێگەشتن و فێربوونی قوتابیەکان.\nبەنین وتیشی :" پۆلەکانمان زۆر گەرم بوون و پڕبوو لە منداڵ، هەندێکیان لەسەر زەویەکە دادەنیشتن و زۆر گرانبوو بۆمان بتوانین فێربین و ئاگاداری وانەکان بین."\nلەپاڵ نۆژەندکردنەوەی قوتابخانەیتر و دروستکردنی باخچەی یاری و تەداخولەکان بۆ سەلامەتی ڕێگاوبان بۆ منداڵاندا، قوتابخانەی ئەلجەوادیان بە تایبەتیی لەلایەن هاوبەشێتی UNDP و Shell ەوە لەڕێی کۆمەککردنی کۆمپانیای نەوتی باشور بۆ گێڕاندنەوەی تێچوونەکانی خۆشگوزەرانی- SOC یەوە ئەنجام درابوون.\nبۆ خستنەڕوو وە باسکردنی ئاستەنگی نەبوونی شوێن لە قوتابخانەی ئەلجەوادیاندا، پڕۆژەی شیاندنەوەکە دروستکردنی قاتی دووهەمی قوتابخانەکەشی لەخۆ گرتبوو بە شەش پۆلی تەواو سازکراوەوە، لەگەڵ ژووری مامۆستایان و تاقیگەی زانستیدا، کە لە ئێستادا هەموویان بەکاردەهێنرێن. هەروەها یەکەی ساردکردنەوە و رەحلەی نوێش بۆ هەر پۆلێک دابینکراون و ژمارەیەکی گونجاو لە قوتابیان لە پۆلەکاندا جێیان دەبێتەوە.\nبەنین وتی :" بەڕای من قوتابخانەکەم زۆر جوانە ئێستا. باشترین قوتابخانەیە لە ئەلدەیر دا. هەموو منداڵەکان حەزدەکەن زیاتر لە قوتابخانەکەدا بمێننەوە، چونکە لێرەدا هەموو شتێکمان هەیە."\nمامۆستاکەی بەنین، موحەمەد وتی :" پاش تەواوبوونی نۆژەندکردنەوەکان و دروستکردنی بەشەکان، ڕێژەی ئامادەبوونی قوتابیەکانیش زیادی کردوە. نمرەی تاقیکردنەوەی قوتابیەکانیشم باشتر بوون بەهۆی باشترکردنی ژینگەی فێربوونیانەوە."\nبەنین وتی:" قوتابخانە بەلای منەوە گرنگە چونکە خەون بەوەوە دەبینم ببمە ئەندازیاری تەلارسازی لە داهاتوودا، هەروەها زۆر تێدەکۆشم و سەعیدەکەم بۆ ئەوەی بەردەوامبم لە خوێندنی ناوەندی و بەدەستهێنانی بڕوانامەی زانکۆ."\nهاوبەشێتی نێوان UNDP و Shell لە بەسڕەدا لە ساڵی 2012 دا بەگەڕخراوە بۆ بنیادنانی پلاندانانی بەشدارانە و توانستی پەرەپێدانی ناوچە ناوخۆییەکان و جێبەجێکردنی چالاکی پەیوەندیدار لە کۆمەڵگاکانی نزیك کێڵگەی نەوتی مەجنون ەوە لە پارێزگای بەسڕەدا لە باشوری عێراق. هەروەها ئامانج لە هاوبەشێتیەکە بریتیە لە دابینکردنی ڕاهێنانی پیشەوەریی ئاست بەرز و پشتگیریکردنی ژینگەی کاری هەرە بچوک و بچوك و مامناوەندی.\nApr 28, 2019: به‌رنامه‌ی نەتەوە یەکگرتووەکان بۆنیشتەجێ مرۆييەكان وبەرنامەی نەتەوە یەکگرتووەکان بۆ پەرەپێدان پشتیوانی خۆیان زیاد دەکەن بۆ شیاندنەوەی خانووبەرە وزامنکردنی بڕوانامەی نیشتەجێبوون بۆ خەڵکانی گەڕاوە بۆ شەنگال\nApr 22, 2019: فڕۆکەخانەی نێودەوڵەتی هەولێر وسلێمانی ئاستی ئامادەباشی بۆ کارەسات وقه‌یرانه‌كان ڕێکدەخەن\nApr 17, 2019: ده‌ستپێكردنى به‌رنامه‌ی پشتگیریكراو له لایه‌ن یه‌كێتى ئه‌وڕوپاوه له عێڕاق به‌مه‌به‌ستى پاڵپشتیكردن و چاكبوونه‌وه و سه‌قامگیرى له‌ڕێگه‌ى په‌ره‌سه‌ندنى ناوخۆییه‌وه: کۆمیتەی رابەریکردن ڕێساکان وەردەگێڕیت بۆ کاری کردارەکی


ئیمام عەلی دەنگی دادپەروەری بوو کە بە خنجەری نەزانی شەهید بوو - Mehr News Agency\nAP ١٤٠٠ Ordibehesht ١٤ ١٠:١٢\nNews Code 37143\nئاژانسی هەواڵی مێهر، ئیمام عەلی ئیمامی یەکەمی هەموو ئایینەکانی شیعە، سەحابی، ڕاوی، کاتیبی وەحی و چوارەمین خەلیفە لە خولەفای ڕاشدینی لەلاین ئەهلی سوننەیە. ئەو هەروەها ئامۆزا و زاوای پێغەمبەری گەورە(د.خ)، هاوژینی حەزرەتی فاتیمە، باوک و باوەگەورەی یازدە ئیمامی شەیعەیە. باوکی ناوی ئەبووتالب و دایکی فاتمە کچی ئەسەد بوو. بە وتەی زانایانی شیعە و زۆربەی زانایانی ئەهلی سوننە، لە کەعبە لەدایک بووە و یەکەم پیاوێک بوو کە ئیمانی بە پێغەمبەر هێناوە.\nئیمام عەلی کاتێک کە قورەیش دەیەویست پێغەمبەری ئیسلام بکوژێت، لە جێگای پێغەمبەر خەوت تا پێغەمبەر بتوانێت نهێنی لە مەدینە کۆچ بکات. پێغەمبەر پەیمانی برایەتی لەگەڵ ئەو بەست. بە پێی سەرچاوەکانی شیعە و هەندێک سەرچاوەی ئەهلی سوننە، نزیک 300 ئایە لە قورئانی کەریم، سەبارەت بە گەورەییەکانی ئەو هاتووە وەکوو ئایەی موباهیلە، ئایەی تەتهیر، ئایەی ویلایەت و هەندێکی دیکە لە ئایەکان لە سەر پاکی ئەو نووسراوە.\nعەلی(د.خ) لە هەموو شەڕەکانی پێغەمبەری ئیسلام (د.خ) جگە لە شەڕی تەبووک بەشدای هەبوو. لە شەڕی تەبووک پێغەمبەر(د.خ) حەزرەتی عەلی(د.خ)ی وەکوو جێگری خۆی لە مەدینە دەست نیشان کرد. ئیمام عەلی لە شەڕی بەدر، ژمارەیەکی زۆر لە کافرەکانی کوشت، لە شەڕی ئۆحۆد گیانی پیغەمبەری پاراست، لە شەڕی خەندەق بە کوشتنی عومەر کوڕی عەبدود کۆتایی بە شەڕەکە هێنا و لە شەڕی خەیبەر، بە هەڵکۆڵینی دەرکەی گەورەی قەڵای خەیبەر، شەڕەکە کۆتایی هات.\nئیمام عەلی دوای خەلیفەی سێهەم، لە سەر داوای موسڵمانان خەلافەت و دەسەڵاتی قبووڵ کرد. ئەو لە سەردەمی دەسەڵاتدارییەکەی گرینگایەتی زۆری بە دادپەروەری دەدا و لە بەرانبەر شیوەی کاری خەلیفەکانی دیکە کە بەیتوڵماڵیان بە پێی پێشینەی کەسەکان دابەش کرد، وەستایەوە. ئەو فەرمانی دا کە عەرەبو عەجەم و هەر موسڵمانێکی دیکە لە هەر ڕەگەز و هۆزێک کە ببن، لە بەشی بەیتوڵماڵ یەکسانن.\nسەردەمی حەزرەتی عەلی دۆخی سەختی تێگەییشتنی ڕواڵەتی و هەڵە لە ئایینی ئیسلام و خوێندنەوەی نالەبار بوو و لە پاڵ ئەوەش نەزانی و دەمارگرژی نابەجێ و هەروەها بیری زێڕ و زیو و هێز پەرەی سەندبوو.\nئیمام عەلی(د.خ) لە کۆتاییدا لە میحرابی مزگەوتی کووفە لە حاڵێکدا کە خەریکی نوێژ کردن بوو بە دەستی یەکێک لە خەواریج بە ناوی ئیبن مولجەم مورادی شەهید کرا و بە شێوەی نهێنی لە نەجەف بەخاک سپێردرا. گڵکۆی ئیمام عەلی یەکێک لە شوێنە پیرۆزەکان لە فەرهەنگی شیعەیە و زیارەتکاری زۆری هەیە.\nئیبن مولجەم مورادی


ژ بەر شەرێ دو مالباتان ل رحایێ 5 کەس ھاتنە کوشتن - دارکا مازی\nژ بەر شەرێ دو مالباتان ل رحایێ 5 کەس ھاتنە کوشتن\nل باژارێ رحایێ یێ باکورێ کوردستانێ، ژ بەر زەڤیان د ناڤبەرا دو مالباتان دا شەر دەرکەت. د ئەنجام دا کو چەک ھاتنە بکارئانین 5 کەس ژ یەک مالباتێ ھاتنە کوشتن و 3 کەس ژی بریندار بوون. جەنازەیێ کوشتیان دەمەکێ درێژ ل سەر رێیا رحا-سەمسوورێ ل ئەردی مان.\nمەدیایا باکورێ کوردستانێ بەلاڤ کریە ل تاخا رەمزی ل رحایێ، دو مالباتان ل سەر زەڤیان دەستپێکێ شەرێ دەڤکی کرن. پشترا ئەندامێن مالباتان ل ھەمبەری ھەڤ چەک ب کار ئانین. د ئەنجاما شەری دا ل جھێ بوویەرێ 3 کەس ھاتنە کوشتن و 5 کەس ژی بریندار بوون.\nدو کەسێن کو بریندار بووبوون ژی دەما راکرنە نەخوەشخانەیێ جانێ خوە ژ دەست دان. د ئەنجاما شەرێ مالباتان دا ژ یەک مالباتێ 5 کەس ھاتنە کوشتن. جەنازەیێن کوشتیان دەمەکێ درێژ ل سەر رێیا رحا-سەمسوورێ ل ئەردی مان. ژ بەر ڤێ یەکێ رێیا بەژایی ژ ھاتن و چوونێ ھاتە گرتن.\nپشتی شەری، جەندرمە چوون جھێ بوویەرێ و ب بەهانەیا کو دەست د ئێریشێ دا هەبوویە ٦ کەس دەستەسەر کرن. کەسێن دەستەسەکری بۆ لێپرسینێ برن قەرەقۆلا ھەری نێزک. ھەروھا پشتی شەری، پارێزگارێ رحایێ عەبدولا ئەرن ژی چوو جھێ بوویەرێ و ل وێ دەرێ لێکۆلین کر. عەبدولا ئەرن پشتی زانیاری ژ جەندرمەیان وەرگرتی داخویانیەک دا و وی ژی پشتراست کر کو د ئەنجاما بوویەرێ دا ٥ کەسان جانێ خوە ژ دەست دانە و 6 کەسێن تەڤلی شەری بووی ژی ھاتنە دەستەسەرکرن.


وەرن با بەیەکەوە بەرگری نەک لەژیانی کەبودوەندێک بەڵکوو بەرگری لە”ژیان” بکەین | Roji Kurd ڕۆژی کورد\nHome ھەواڵ وەرن با بەیەکەوە بەرگری نەک لەژیانی کەبودوەندێک بەڵکوو بەرگری لە”ژیان” بکەین\nوەرن با بەیەکەوە بەرگری نەک لەژیانی کەبودوەندێک بەڵکوو بەرگری لە”ژیان” بکەین\nسنوور عەبدووڵاهی پوور\nنووسەر: سنوور عەبدووڵاهی پوور\nیەکەمجار وەکوو مرۆڤێک دواییش وەک کوردێک، ئەم چەند دێڕە دەنووسم بۆ کەسێک کە لای من “نێڵسۆن ماندێلا”ی کوردانە، ناوەکەی محەمەد سەدیق کەبودوەندە. هەر چەند لەنزیکەوە نەمبینیوە و نایناسم. هیچ جیاوازیەک دروست ناکات ئاخۆ محەمەد سەدیق کەبودوەند کێیە؟ خەڵکی کوێیە؟ لەدایکبووی چ ساڵێکە و چی کردووە؟ یان ئەوەی تا چ ڕادەیەک دەیناسین و زانیاریمان لەسەری هەیە؟ یان ئەوەی ئاخۆ وێنەکەیمان بینیوە یان نا؟ کە چین و چروکێکی زۆر کەوتۆتە سەر ڕوخساری ئەم پیاوە بەجەرگ و خۆڕاگرە و کردوویەتی بەکێوێکی بەهەیبەت و لەبن نەهاتوو لە ورە و بەرخۆدان و بەهێز بوون و پتەو بوون لە چەشنی قەندیلی لانکەی تێکۆشان و خەبات و خۆڕاگری کوردان.\nکەبودوەند بەچاوێکی کز و ماندوو کە تا دێت ترووسکایی هیوا و ئاوات و ژیان تیایدا کەم ڕەنگتر دەبێتەوە، بە ورەیەکی پۆڵایینەوە و لەناو چاڵە ڕەشەکانی شەمشەمە کوێرەکانی ئەم سەردەمە بەرگری لە نەتەوەکەی دەکات و لێمان دەڕوانێت و سڵاوی ژیانمان ئاراستە دەکات.\nچی بوترێت و بنووسرێت لەسەر ئەم زاتە پیرۆزە هێشتا هەر کەمە و باوەڕم وایە ناتوانێت خۆی لەبارتەقای گەورەیی و هێمابوونی ئەم کەسایەتیەدا ببینێتەوە. وادەوترێت کە دەزگای پاوانخواز و سەرکوتکەری ناوەندی دادگەریی کۆماری پەت و سێدارە لە ئێران، محەمەد سەدیق کەبودوەندی تەنیا و تەنیا بە یەک تاوان، ئەویش کوردبوون و بەرگریکردن لە مافەکانی خەڵکی کوردستانی ڕۆژهەڵات لەچەشنی چالاکوانێکی مەدەنی و مافەکانی مرۆڤ بە تاوانبار ناساند و بەم هۆیەش بە یازدە ساڵ زیندانیکردن حوکم درا. ئەمە لەکاتێکدا سەرەڕای تێپەڕبوونی نۆ ساڵ لەناو زیندان، کەچی لەزیندانیش وازی لێ نەهێندراوە و بە بەردەوامی لەلایەنی ڕۆحی و جەستەیی ئازا دراوە و گوشارێکی تاقەت پڕۆکێنی هەمە لایەنەی خراوەتە سەر و لە سەرەتاییترین مافەکانی مرۆڤێکیش لەناو زیندان بێ بەش کراوە و هەموو جۆرە ئەشکەنجەیەکی دەروونی و جەستەیی تاقی کردۆتەوە و بەدەست چەندین نەخۆشی جۆراوجۆرەوە دەناڵێنێت.\nمن دەڵێم… محەمەد سەدیق کەبودوەند مرۆڤێکە، ئازار دەچێژێت و کۆڵ نادات و بەردەوامیشە لە خەبات و خۆڕاگری خۆی. هەر ئەوەندەش بەسە بۆ ئەوەی خۆشمان بوێت. لای ئێمە کەبودوەند ڕەمزی هەرە گەورەی تێکۆشان و خەباتی مەدەنی و سەردەمیانەیە بۆ ژیانێکی باشتر و دادپەروەرانە. کەبودوەند لەناو دڵماندایە و دەنگی بەناحەق کپ کراوی سەرجەم چین و توێژە مافخوراوەکەی خەڵکی ڕۆژهەڵات و بگرە تەنانەت ئێرانیشە. وادەخوازێت وەک ئەرکێکی مرۆڤی و نەتەوەیی، یەکدەنگ و یەکگرتوو هەموومان پشتیوانی بین. هاوسۆز و هاوخەم بین بۆی و بەهەر جۆرێک بۆمان دەلوێت و پێمان دەکرێت بەگیان و بەدڵ بەرگری لەم ڕۆڵە چاونەترسەی گەلەکەمان بکەین و نەهێڵین بەتەنیا بمێنێتەوە چوونکە دڵنیام ئەمڕۆ خەباتی بێ وچان و ئازارەکانی کەبودوەند زیاتر لەهەر کاتێک، ئێمە لەیەکتری نزیک دەکاتەوە.\nکەواتە لەبەرامبەر گەورەیی ئەم پیاوە بەشەڕەفە، وەرن هەموومان بەیەکەوە و بەیەک دەنگ بەرگری لە”ژیان” بکەین.\nسڵاو لەخۆڕاگری محەمەد سەدیق کەبودوەند.\nمەرگ و نەمان بۆ کۆماری پەت و سێدارەی ئیسلامی.\nPrevious articleکرێکارێکی خووزستانی بەهۆی دواکەوتنی ٦ مانگەی مووچەکەی خۆی سووتاند\nNext articleعومەر باڵەکی: حیزبی دێموکراتی کوردستان له ڕۆژی دامه‌زرانیه‌وه بۆ حکومه‌ت داری و به‌ڕێوه‌به‌ری وڵات دامه‌زراوه


مێژوی ئەمڕۆ 8/10 - بنکەی روناکبیریی گەلاوێژ :: Gelawej\nمێژوی ئەمڕۆ 8/10\nمێژوی ئەمڕۆ Oct 8, 2020\n- لە رۆژى 8/10/1754 هنرى فیلدنگ (Henry Fielding)، رۆماننوس و شاعیر و چیرۆكنوس و شانۆنوس و نوسه‌رى ئینگلیزى لە تەمەنى (47) ساڵى کۆچى دوایى کردووە، لە رۆژى 22/4/1707 لە دایکبووە.\n- لە رۆژى 8/10/1870 لویس فیرن (Louis Vierne)، موزیسیان و ئه‌كادیمیستى فەڕەنسى لە شارى بواتییە لە دایکبووە، لە رۆژى 2/6/1937 لە تەمەنى (67) ساڵى بە جه‌ڵته‌ى دڵ لە شارى پاریس کۆچى دوایى کردووە.\n- له رۆژى 8/10/1892 مارینا تسفیتایفا (Marina IvanovnaTsvetaeva)، ژنه شاعیر و نوسه‌رى روسى له شارى مۆسكۆ له دایكبووه، له رۆژى 31/8/1941 له ته‌مه‌نى (48) ساڵى به نه‌خۆچى له شارى بیلابوگا كۆچى دوایى كردووه.\n- لە رۆژى 8/10/1917 ئەحمەد مەزهەر، ئەکتەرى میسرى لە گەڕەکى عەباسیە لە شارى قاهیرە لە دایکبووە، لە رۆژى 8/5/2002 لە تەمەنى (84) ساڵى بەنەخۆشى لە نەخۆشخانەى سەفا لە شارى جەزیرەى میسر کۆچى دوایى کردووە، لە ساڵى 1948 تاکو ساڵى 1997 بەشدارى لەکارى هونەریدا کردووە.\n- لە رۆژى 8/10/1949 سیگورنى ویفەر (Sigourney Weaver)، ژنە ئەکتەرى ئەمەریکى لە شارى نیۆیۆرک لە دایکبووە.\n- لە رۆژى 8/10/1954 مایکل دۆدیکۆف (Michael Joseph Dudikoff)، ئەکتەرى ئەمەریکى لەشارى ریدۆندۆبیتش لە ویلایەتى کالیفۆرنیا لە دایکبووە، لە ساڵى 1978 تاکو ساڵى 2004 به‌شدارى له كارى هونه‌ریدا كردووه، دواتر لە ساڵى 2013 به‌شدارى لەکارى هونەریدا كردۆته‌وه.\n- لە رۆژى 8/10/1963 شینکیتشى میتسمنى، ئاوازدانەر و موزیسیانى یابانى لە شارى فۆکۆکاىیابان لە دایکبووە.\n- لە رۆژى 8/10/1970 مات دیمۆن (Matt Damon)، ئەکتەرى ئەمەریکى لە ویلایەتى ماساتچوستس لە دایکبووە.\n- لە رۆژى 8/10/1970 تتسۆیا نۆمۆرا (Tetsuya Nomura)، دەرهێنەرى و یابانى لە شارى کوتچى لە دایکبووە،\n- لە رۆژى 8/10/1972 تێرى بالسمۆ (Terry Balsamo)، موزیسیان و نوسه‌رى گۆرانى ئەمەریکى لە شارى جاکسۆنفیل لە ویلایەتى فلۆریدا لە دایکبووە.\n- لە رۆژى 8/10/1979 کریستانا لۆکن (KristannaLoken)، ژنە ئەکتەرى ئەمەریکى لە شارى نیۆیۆرک لە دایکبووە.\n- لە رۆژى 8/10/1980 شیرین عەبدولوەهاب، ژنە گۆرانیبێژى میسرى لە شارى قاهیرە لە دایکبووە، لە ساڵى 1998 بەشدارى لەکارى هونەریدا کردووە.\n- لە رۆژى 8/10/1981 رۆبى (رانیا حسێن محەمەد تۆفیق)، ژنە ئەکتەر و گۆرانیبێژى میسرى لە شارى منیرە لە دایکبووە، لە ساڵى 2000 بەشدارى لەکارى هونەریدا کردووە.\n- لە رۆژى 8/10/1985 برۆنۆ مارس (Bruno Mars)، گۆرانبێژى ئەمەریکى لە شارى هنولۆلۆ ویلایەتى هاواى لە دایکبووە، لە ساڵى 2004 بەشدارى لەکارى هونەریدا کردووە.\n- لە رۆژى 8/10/1986 شادى عەبدولسەلام، ئەکتەرى میسرى لە تەمەنى (56) ساڵى لەشارى قاهیرە کۆچى دوایى کردووە، لە رۆژى 15/3/1930 لە شارى ئەسکەندەریە لە دایکبووە، لە ساڵى 1957 تاکو ساڵى 1986 بەشدارى لەکارى هونەریدا کردووە.\n- لە رۆژى 8/10/1987 ئایا هێرانۆ، ژنە ئەکتەرى یابانى لە شارى ناگۆیا لە دایکبووە.\n- لە رۆژى 8/10/2004 جاک دریدا (Jacques Derrida)، فەیلەسوف و ره‌خنه‌گرى ئه‌ده‌بى و نوسه‌ر و ئه‌كادیمیستى فەڕەنسى لەتەمەنى (74) ساڵى بە نەخۆشى شێرپەنجەى پەنکریاس لە شارى پاریس کۆچى دوایى کردووە، لە رۆژى 15/7/1930 لە شارى بیار لە جەزائیر لە دایکبووە.\n- له رۆژى 8/10/2006 خه‌لیل روفاعی، ئه‌كته‌ری عێراقی له ته‌مه‌نى (79) ساڵى له شارى به‌غداد كۆچى دوایى كردووه، لە رۆژى 7/7/1927 له شارى به‌غداد له دایكبووه، لە ساڵى 1945 تاکو ساڵى 2006 بەشدارى لەکارى هونەریدا کردووە.\n- لە رۆژى 8/10/2018 دینا هارون، ژنە ئەکتەرى سورى لە تەمەنى (45) ساڵى بەنەخۆشى شێرپەنجە لە نەخۆشخانە ئەسەد لە شارى دیمەشق کۆچى دوایى کردووە، لە رۆژى 24/12/1973 لە شارى لازقیە لە دایکبووە، لە ساڵى 1999 تاکو ساڵى 2014 بەشدارى لەکارى هونەریدا کردووە.\n- لە رۆژى 8/10/2019 تەڵعەت زەکەریا، ئەکتەری میسری لە تەمەنى (58) ساڵى به نەخۆشى لەشارى جەزیرە کۆچى دوایى کردووە، لە رۆژى 18/12/1960 لە شارى ئەسکەندەریە لەدایکبووە، لە ساڵى 1982 تاکو ساڵى 2019 بەشدارى لەکارى هونەریدا کردووە.


Kološanima 3 CRO - کۆلۆسی 3 KSS\n5کەواتە ئارەزووە دنیاییەکانتان بمرێنن: داوێنپیسی، گڵاوی، هەوەس، ئارەزووی بەد، چاوبرسیێتی کە جۆرێکە لە بتپەرستی، 6بەهۆیانەوە تووڕەیی خودا دێتە سەر یاخیبووان. 7ئێوەش جاران ئاوا هەڵسوکەوتتان دەکرد، کاتێک تێیاندا دەژیان. 8بەڵام ئێستا هەموو ئەوانە فڕێبدەن: هەڵچوون، تووڕەیی، قین، بوختان، قسەی ناشیرین لە زارتان. 9لەگەڵ یەکتری درۆ مەکەن، چونکە مرۆڤە کۆنەکە و کردەوەکانتان داکەندووە و 10مرۆڤێکی نوێتان لەبەرکردووە، ئەوەی بەگوێرەی وێنەی بەدیهێنەرەکەی بە ناسینی نوێ بووەتەوە. 11لەوێدا جولەکە و ناجولەکە نییە، خەتەنەکراو و خەتەنە نەکراو، بەربەری3:11 بەربەری: ئەو کەسانەی کە بە زمانی یۆنانی قسە ناکەن، بە کەسانی نا ڕۆشنبیر هەژماردکراون. و سکیسی3:11 بە بیرکردنەوەی ڕۆمانییەکان خەڵکانێکن دڕندەن و زۆر لە ڕۆشنبیرییەوە دوورن.، کۆیلە و ئازاد نییە، بەڵکو مەسیح هەموو شتێکە و لە هەمووتاندایە.\n15با ئاشتی مەسیح حوکمی دڵتان بکات، کە بۆ ئەمە بانگکران لە یەک لەشدا، هەروەها سوپاسگوزار بن. 16با پەیامی مەسیح بە دەوڵەمەندی لە ئێوەدا نیشتەجێ بێت، بەوپەڕی دانایی یەکتری فێر بکەن و ئاگادار بکەنەوە، بە زەبوور و سروود و گۆرانی ڕۆحی بە سوپاسگوزاری لە دڵتاندا گۆرانی بۆ خودا بڵێن. 17هەر شتێک دەڵێن و دەیکەن، هەمووی بە ناوی عیسای خاوەن شکۆوە بیکەن، لە ڕێگەی عیساوە سوپاسی خودای باوک بکەن.\nباوەڕدار لە کارکردن\n22ئەی کۆیلەکان، لە هەموو شتێکدا گوێڕایەڵی گەورەکانی ئەم جیهانەتان بن، نەک تەنها ئەو کاتەی کە چاودێریتان دەکەن بۆ ئەوەی لێتان ڕازی بن بەڵکو دڵسۆزانە چونکە ئێوە لە مەسیحی گەورەکەتان دەترسن. 23هەر چییەک دەکەن، بە دڵ بیکەن، وەک بۆ مەسیح بێت، نەک بۆ خەڵکی، 24بزانن لەلایەن مەسیحەوە پاداشتی میرات وەردەگرن، چونکە خزمەتی مەسیحی خاوەن شکۆ دەکەن. 25بەڵام ئەوەی کاری خراپ بکات سزای خراپەی خۆی وەردەگرێت، خودا لایەنگری ناکات.


دیمەنی شەشەم -کورتە چیرۆک-.. گۆران سەباح – Dengekan\nbyGoran Sabah\tNovember 29, 2021\tGeneral, Literature\nچووە سەر دیمەنی دووەم، بەڵام ئاوازی (خوایە وەتەن ئاوا کەی . . . ) پچڕاندی. هەستا دانیشت و لەبەرخۆی گوتی، “بەخوا فێرە شتێکی قۆڕ بووینە ئەو غازفرۆشانە، غێر حسابی ئەوە دەکەن بابایەکی وکی من دەیەوێت تۆزێک ببۆرژێت. باشە ئەو مۆسیقایە لۆ ئەوها تیژ و ناخۆشە؟ پەککو، لە ناو مێشکت دەچەقی. دەگ عەمری خۆتان و وەتەنیشتان نەمینێت.”\nدیمەنی دووەم: لە زانکۆ دەچێ میز بکات. لەبەر بۆنەکەی و پیسیی ئاودەستەکە، ئاگای لە خۆی نامێنێت و زنجیری لە گونی گیر دەبێ. زۆر دێشی. بەو سەرمایە ئارەقە دەکات. لەبەرخۆی دەڵێت، “ئەو پیسییە ڕەنگدانەوەی مێشکی ئەو میللەتەیە.”\nدیمەنی سێیەم هات. زەنگێک لێی دا. چاوی تووند گرت و خۆی لە گێلی دا. لە دڵی خۆیدا گوتی، “دەرۆزەکەرەکانن، ئێستە وەل دەبن”. پاش زەنگی سێیەم هەڵدەستێت، لە مەتبەخ دەوەستێت، ئێ خۆ بە فانیلەی عەلاگە و شۆرت دەرگە ناکاتەوە. دەگەڕێتەوە، تەماشایەکی جلەکانی دەکات. تاقەتی نییە ئەوانە لەبەر بکاتەوە. خاولییە زەردەکەی بە دەلاقەوەیە، بەیانی دوای خۆشووشتن بەکاری هێنابوو. ئەو لەبەر دەکات و بە دەم ڕێوە گرێیەکی لە ناوقەدی دەدات.\nدەرگەی کردەوە. کافر بوو کاتێ کچێکی ڕوواڵ لە موحەجەبەیەکی ڕەشدا پێی گوت: “خاطر اللە . . . “\nباوێشکێکی هاتێ. ئەوەی بە بیردا هات: “ئێستە نەیبەیە ژۆرێ.”\n“لا حول ولا قو. . . اللە ینطیک.”\n” دکتۆر، سەرۆکی زانکۆ داوات دەکات،” قاتلەبەر وای پێ دەڵێت.\n“سەرۆک ئەمنی لۆ چییە، چ ئیشی هەیە؟”\n“ناتوانم پێت بڵێم.”\n“دە باشە، ئەوە ئەمنیش نایەم. بڕۆ ئەو های پێ برێ، دەی.”\nقاتلەبەر لموزی بڵند کرد و ڕۆیشت. ئەویش لەبەرخۆی گوتی، “عەمری خۆت و سەرۆک زانکۆ و خاوەن زانکۆ و وەزارەتی خوێندنی باڵاشت نەمینێت، باشە.”\nلە کاتی دیمەنی چوارەمدا، پشیلەکەی دەستی بە میاواندن کرد. کەمێک خۆی لە گێلی دا، دیمەنی چوارەمی پێ لێ نەدراوە. هەستا چووە مەتبەخ. سەلاجەکەی کردەوە، سۆسجێکی دەرهێنا، وردی کرد لە نێو قاپێکی بچووک و چوو لەبەر دەمی پشیلەکەی دانا. تەماشای کرد ئاویشی نەماوە، جێئاوەکەشی بۆ پڕ کردەوە.\nدیمەنی چوارەم: لە بالکۆنەی قاتی سێیەمدا دەڕوانێتە گۆڕەپانی زانکۆ. لە دڵی خۆیدا دەڵێت، “ئەوە زانکۆیە یان نمایشی جلوبەرگ. وەڵاهی دەرێی قەحپەخانەیە، ئەمنیش دەرێی گەوادم بە خۆم و قات و ڕیباتمەوە.”\nپێش و پاش دیمەنی پێنجەم هەناسەیەکی زۆری ویست. کردییە پرتەپرت.\nدیمەنی پێنجەم: سایدی خێرای سەر سەت و بیستی. مێردمنداڵێک پۆڕشەیەکی پێیە، لە پشتییەوە بە فوللایت بێزاری دەکات. تەماشای پێوەرەکەی دەکات، سەت و دە دەڕوات، جێی ناکات و دەڵێت، “ئێ بابە خۆ نافڕم، حکوومەت دەڵێ سەت و دە بڕۆ، سەت و دەمە. ئای لە منداری ئەو عەیامەی.” مێردمنداڵەکە بە هۆڕن مێشکی سەری دەبات. دەیەوێت ڕێی بکات، سایدی تەنیشتی ئۆتۆمبیل هەیە. ئێ باشە چۆن ڕێی بکات؟ دەبێتە شەڕ. هۆردووک لەناو سەیارەی بە ئاماژەی دەست هەڕەشە لەیەکتری دەکەن. “لووسکەی وکینگۆ دنیای تێکدایە، ئەگەر دزی و فزی بابە گەوادەکەت نەبی، کوڕم ئەتو لە کێت بوو پۆرشەی باژۆی. بە دکتۆرا و هەموو قوەتی ژیانم ئەوجە تیدەیەکی حیز داژۆم.”\nهاتە سەر دیمەنی شەشەم. دوای لێدانەوەی، لەشی گەرم داهات، هەناسەی تەنگ بوو. خۆی وەرگێڕا سەر لای ڕاستە، دواتر لای چەپ، دواتر سەر پشت. چاوی کردەوە. لەبەرخۆی گوتی، “دەبایە هەموویم لێ کڕیبان.”\nدیسان پاڵی داوە، هەرچەندی هێنای و بردی، زەردەخەنەی منداڵەکەی پێ دیلیت نەکرا. دووبارەی کردەوە، “دەبایە هەموویم لێ کڕیبان.”\nPrevious گفتوگۆ لەگەڵ هونه‌رمه‌ند ئارا هه‌ولێری سەبارەت بە هونه‌ری (میناتور).. هه‌ڤپه‌یڤین- كامه‌ران حاجی ئه‌لیاس\nNext فه‌ڕه‌نسا و گرنگیدان به جینۆسایدی كوردستان.. ڕه‌سوڵ بۆسكێنی